title: Ville Mäkelä

text: Ville Mäkelä (s. 1954) on suomalainen elokuvan parissa työskentelevä kuvaaja, näyttelijä ja ohjaaja. Hänen esikoisohjauksensa on vuonna 1987 valmistunut kahdella Jussilla palkittu "Lain ulkopuolella". Hänen veljensä Taneli Mäkelä ja Konsta Mäkelä ovat näyttelijöitä.


title: Luoma-aho (täsmennyssivu)

text: Luoma-aho voi tarkoittaa seuraavia:


title: Tromp-luokka (fregatti)

text: Tromp-luokka oli Alankomaiden Kuninkaallisen laivaston kahden aluksen muodostama ohjusfregattiluokka, jonka alukset valmistettiin 1970-luvulla.


title: Amy Chua

text: Amy Chua (s. 1962) on Yalen yliopiston oikeustieteen professori. Hän on kirjoittanut kaksi globaalitaloutta käsittelevää teosta sekä yhden muistelman. Chua on naimisissa Yalen yliopiston professorin Jeb Rubenfeldin kanssa. Heillä on kaksi tytärtä, Sophia ja Lulu.


title: K’abel

text: Kalomt’e K’abel oli mayojen kuningatar, joka oli vallassa 600-luvulla, ainakin vuosina 672–692. K’abelin arvioidaan olleen mayojen myöhäisklassisen ajan merkittävin hallitsija. Hän hallitsi aviomiehensä, kuningas K’inich Bahlamin kanssa mutta oli miestään korkeammassa asemassa. Kuningatar K’abelista käytettiin nimitystä Kaloomte, joka tarkoittaa ”ylintä taistelijaa”. K’abel oli Wak-valtakunnan sotilaskuvernööri ja kuului Käärmekuninkaan hallitsijasukuun.


title: K’abel

text: Clevelandin taidemuseossa säilytetään kiveen tehtyä kaiverrusta, jossa K’abel esiintyy taisteluvarusteet päällään. Vuonna 2012 uutisoitiin antropologian professori David Freidelin johtaman arkeologiryhmän löytäneen Luoteis-Guatemalan El Perú-Wakasta haudan, johon oli kuningatar K’abelin mukana haudattu joukko aarteita, kuten jadekoruja, obsidiaaniveitsiä ja ruukkuja. Freidelin mukaan kyseessä on eräs tärkeimmistä koskaan tehdyistä mayojen korkeakulttuuriin liittyvistä löydöistä. Näin on etenkin sen vuoksi, että hauta on peräisin ajalta, jolta on mayojen tapauksessa säilynyt myös ensimmäisiä kirjoitettuja historiallisia muistiinmerkintöjä.


title: Evolvit

text: Evolvit oli Suomessa vuosina 2007-2017 toimiva tietotekniikkaohjelmistoja ja -palveluja tarjoava yritys, joka toimitti ratkaisuja pääsääntöisesti kahdella eri alueella: finanssitoimialan IT-palveluita ja business intelligence -ratkaisuja. Evolvitin toimipisteet sijaitsivat Espoossa, Tampereella, Lahdessa ja Jyväskylässä.


title: Evolvit

text: Verkkopalveluissa Evolvit keskittyi Microsoftin tuoteperheeseen. BI-ratkaisuissa Evolvit käytti MS BI -tuoteperhettä sekä Qlik-teknologioita.


title: Evolvit

text: Evolvit on päässyt toistuvasti Tivi 250 -listalle. Vuonna 2015 yrityksen sijoitus listalla oli 229, vuonna 2016 yritys oli sijalla 208 ja vuonna 2017 sijalla 201. Lisäksi Evolvitille annettiin vuonna 2016 listauksen työelämäarvioinnissa paras mahdollinen arvosana, 10.


title: Evolvit

text: Profit Software osti Evolvitin osakekannan kesäkuussa 2017. Evolvit on käyttänyt nimeä Profit Software 1. tammikuuta 2018 alkaen.


title: Evolvit

text: Evolvit Oy:n edeltäjä, tietotekniikan palveluyritys RMT-Group Oy, perustettiin vuonna 2007. Vuonna 2010 RMT-Group Oy osti Evolvit Oy:n, ja konsernin nimeksi valittiin Evolvit Oy. Kaikki konserniyritykset käyttävät toiminnassaan konsernin yhtenäistä nimeä Evolvit.


title: J. Kalakangas

text: J. Kalakangas oli suomalainen arkkiveisujen tekijä.


title: Kabel

text: Kabel tarkoittaa seuraavia asioita:


title: Otto W. Mattsson

text: Otto W. Mattsson oli suomalainen arkkiveisujen tekijä.


title: J. Kangas

text: J. (Johan) Kangas oli suomalainen arkkiveisujen tekijä.


title: J. Kangas

text:
Nimellä "Johan Kangas":
Nimimerkillä "J. K.":


title: Major League Baseball -kausi 1892

text: Major League Baseball -kausi 1892 tarkoitti National Leaguen nousua monopoliasemaan, koska American Association lakkautettiin ja osa sen joukkueista liittyi NL:aan. Virallisesti liigasta käytettiin nimitystä "National League and American Association". Joukkueita liigassa oli 12.


title: Major League Baseball -kausi 1892

text: NL kokeili myös uutta sarjaformaattia, jossa kausi jaettiin kahteen puoliskoon, ja kausipuolikkaiden mestarit kohtasivat lopuksi liigan mestaruusottelusarjassa. Syyskausi alkoi heinäkuun 15. päivänä. Koko kauden ottelumäärä oli lähtökohtaisesti 154 per joukkue, eli 77 kummallakin kausipuolikkaalla. Tasapelit MLB:n tavan mukaan uusittiin, mutta vastaavasti merkityksettömiä otteluita on jätetty pelaamatta. 17. lokakuuta alkaneessa mestaruussarjassa kohtasivat Boston Beaneaters ja Cleveland Spiders. Ensimmäinen ottelu päättyi tasan 0-0 yhdentoista vuoroparin jälkeen. Boston otti tämän jälkeen otteen haltuunsa ja vei lopulta mestaruuden voitoin 5-0.


title: St. Louis Brown Stockings

text: Liityttyään National Associationiin liigan viimeisellä pelikaudella 1875 St. Louis Brown Stockings oli ensimmäinen ammattilaisbaseballjoukkue, joka edusti St.Louisia.


title: St. Louis Brown Stockings

text: Seura oli 1876 perustetun National Leaguen perustajajäseniä. Brown Stockingsin George Bradley syötti ensimmäisen no-hitterin Major Leaguen historiassa, 15. heinäkuuta 1876.


title: St. Louis Brown Stockings

text: Pelattuaan kauden 1876 saldolla 45-19 joukkue putosi lukemiin 28-32 vuonna 1877 ja osa joukkueen pelaajista sotkeutui ottelutulosten manipulointiin. Kauden jälkeen seura ajautui konkurssiin ja vetäytyi liigasta. Seura kuitenkin jatkoi toimintaansa puoliammattilaispohjalta 1878-1881. Ennen kautta 1882 Chris Von der Ahe osti vaikeuksissa olevan joukkueen ja sijoitti sen uuteen American Association -liigaan. Uusi Brown Stockings, jonka nimen Von der Ahe pian lyhensi muotoon Browns, toimii nykyisin National Leaguessa nimellä St. Louis Cardinals, joka nimi on ollut käytössä vuodesta 1900 saakka.


title: St. Louis Brown Stockings

text: Vuonna 1902 Milwaukee Brewers -niminen joukkue siirtyi kaupunkiin ja otti nimen St. Louis Browns. Tämä joukkue on tunnettu vuodesta 1954 alkaen nimellä Baltimore Orioles.


title: Alpha and Omega (elokuva)

text: Alfa ja Omega (eng. Alpha and Omega) on vuonna 2010 valmistunut yhdysvaltalainen 3D-animaatioelokuva. Sen ohjasivat Anthony Bell ja Ben Gluck, käsikirjoituksesta vastasivat Chris Denk ja Steve Moore.


title: Alpha and Omega (elokuva)

text:
Elokuvan budjetti oli 25 miljoonaa dollaria ja tuotti maailmanlaajuisesti yli 50,5 miljoonaa dollaria. Elokuvan pohjalta tehtiin myös peli Nintendo 3DS:lle. Vaikka elokuva menestyi taloudellisesti, niin kriitikot moittivat sen huonoa animointijälkeä ja heikkoa tarinaa.
Muissa rooleissa olivat Tero Koponen, Sasu Moilanen, Ninni Norra, Ella Pyhältö, Raili Raitala, Susa Saukko ja Juha Varis. Suomeksi dialogin on kääntänyt Jari Siltakoski.


title: Major League Baseball -kausi 2012

text: Major League Baseball kausi 2012 oli Major League Baseballin kausi, joka runkosarjan osalta päättyi 3. lokakuuta. Kauden uutuutena olivat niin sanotut wild card -ottelut, joissa ratkaistaan viimeiset pudotuspelipaikat, kun aiemmin villin kortin paikka meni automaattisesti parhaille divisioonakakkosille kummassakin liigassa.


title: Major League Baseball -kausi 2012

text: Wild card -ottelut:


title: Amiot 354

text: Amiot 354 oli Ranskassa tuotettu keskiraskas ja nelipaikkainen pommituskone. Se kehitettiin monien välivaiheitten kautta, ja sen edeltäjiä käytettiin muun muassa postikoneina. Eräs tyypin edeltäjistä oli Amiot 143 -pommikone, jota käytettiin Amiot 354:n tavoin toisessa maailmansodassa.


title: Amiot 354

text: Amiot 354:n tuotanto viivästyi pahasti, miksi koneita valmistui vain arviolta 45 kappaletta. Koneen päätyyppi oli B.4, joka kykeni kuljettamaan 1 200 kg pommeja. Huippunopeus oli 480 km/h ja toiminnallinen lakikorkeus 10 000 metriä. Enimmäislentomatka oli 800 kg pommikuormalla 3 500 kilometriä. Moottorivaihtoehtoina oli eri varianteissa joko kaksi tähtimoottoria tai rivimoottoria. Gnome-Rhônen valmistamilla tähtimoottoreilla tehoa pystyttiin kehittämään 1 060 hevosvoimaa.


title: Amiot 354

text: Puolustusaseistuksena oli LeO 451:tä vastaava: yläampumon 20 mm tykki sekä kaksi 7,5 mm konekivääriä erillisesti sijoitettuina.


title: McKay

text: McKay on muun muassa seuraavien henkiöiden sukunimi:


title: Ale-Makasiini

text: Ale-Makasiini on vuonna 1985 perustettu keskisuomalainen halpakauppaketju, jolla on kuusi myymälää. Liikevaihto on noin 16 miljoonaa euroa. Ale-Makasiini on rekisteröinyt myös aputoiminimen "Kodin rauta ja tarvike makasiini". Ale-Makasiini Matti Riikonen Oy oli osakkaana alun perin 12 suomalaisen halpakauppayrityksen omistamassa hankinta- ja ostoyhtiö Pick Import Finland Oy:ssä, kunnes Tokmanni osti vuonna 2008 koko Pick Import Finlandin osakekannan itselleen.


title: Ale-Makasiini

text: Vuonna 2006 Ale-Makasiini oli Suomen 48. suurin pukeutumiskaupan ketju 3,7 miljoonan euron tekstiilimyynnillä.Ale-Makasiinilla on myymälät seuraavilla paikkakunnilla:Ale-Makasiini myy tavarataloissaan muun muassa seuraavien tuoteryhmien tuotteita:


title: Kellonummen hautausmaa

text: Kellonummen hautausmaa on Espoon seurakuntayhtymän hallintaan kuuluva hautausmaa. Se sijaitsee Vanha-Espoon pohjoispuolella Karhusuolla Lommilan kylässä. Se on vihitty käyttöön vuonna 1986. Sen pinta-ala on 19,6 hehtaaria.


title: Kellonummen hautausmaa

text: Espoon kirkkovaltuusto päätti ostaa Lukkarinpuron varrella sijainneen 5,5 hehtaarin suuruisen maa-alueen jo vuonna 1956, mutta suunnittelukilpailun käynnistäminen lykkääntyi yli kahdella vuosikymmenellä. Kellonummen hautausmaan perustamista varten luotiin aatekilpailu, jonka Espoon kirkkoneuvosto hyväksyi 17. syyskuuta 1978. Määräajassa kilpailuun saapui 22 kilpailuehdotusta, joista voittajaksi valittiin maisema-arkkitehti Auli Hietakangas-Kochin kilpailuehdotus "Metsä ja niitty". Hautausmaan rakentaminen alkoi 1980-luvun alussa, jolloin sen alue laajeni lisämaan ostolla 19,59 hehtaarin laajuiseksi. Hautausmaa valmistui vuonna 1986. Siihen liitettiin vuonna 2007 tunnustukseton hauta-alue.


title: Kellonummen hautausmaa

text: Hautausmaalla on arkkitehtien Timo ja Tuomo Suomalaisen suunnittelemat siunauskappeli sekä huoltorakennus. Hautausmaan siunauskappeli on rakennettu alueella sijainneen kaatopaikan päälle Haudat ovat luonnontilaisen mäntymetsikön keskellä. Kellonummen hautausmaalle on haudattu muun muassa Gösta Sundqvist ja Antti Hyry.


title: Kellonummen hautausmaa

text: Hautausmaalle pääsee suoraan Espoon sisäisillä linja-autoilla 96H (Leppävaara – Kellonummen hautausmaa) sunnuntaisin ja 86H (Espoon keskus – Kellonummen hautausmaa – Röylä) joka päivä.


Slaughter & Apparatus: A Methodical Overture on viides studioalbumi belgialaiselta death metal -yhtye Abortedilta. Albumi julkaistiin vuonna 2007 Century Median kautta. Rumpuja soittaa vierailevana muusikkona Psycroptic -yhtyeen David Haley.


title: Slaughter & Apparatus: A Methodical Overture

text: Albumi on mallia "enhanced" sisältäen kaksi musiikkivideota. Tosin takakannessa mainittujen "The Chondrin Enigma"- ja "Making of..." -videoiden tilalla on livetaltioinnit kappaleista "A Cold Logistic Slaughter" ja "The Saw and the Carnage Done". Albumista julkaistiin erikoisversio "Slaughter & Apparatus: A Limited Overture", joka sisälsi levyn lisäksi julisteen, t-paidan ja tarroja. Lisäksi Hollowman Records julkaisi rajoitetun 600 kappaleen LP-levy erän, joista osa levyistä oli tavallista mustaa vinyyliä, osa punaisia ja osa kultaisia.Bonuskappaleet japanilaisessa erikoisversiossa


Lentopallon miesten 1-sarjakausi 2006–2007 pelattiin kahdessa lohkossa. Kummankin lohkon kolme parasta jatkoivat Supersarjaan.


title: Lentopallon miesten 1-sarjakausi 2006–2007

text: Karsinnoissa selvisivät voittajiksi Mäntän Valo ja Kyyjärven Kyky.


title: Aiheuttajaperiaate

text: Aiheuttajaperiaate eli aiheuttamisperiaate (myös "saastuttaja maksaa" -periaate) on ympäristönsuojelussa käytetty lähtökohta, jonka mukaan ympäristöhaittoja aiheuttavan toiminnan harjoittaja vastaa ensisijaisesti kustannuksista, jotka aiheutuvat haittojen estämisestä tai vähentämisestä sekä pilaantuneen ympäristön ennalleen saattamisesta ja aiheutuneiden vahinkojen korvaamisesta. Saastuttaja maksaa -periaate on kansainvälisen ympäristöoikeuden keskeisiä lähtökohtia ja se on myös EU:n perustamissopimuksen mukaan unionin ympäristöpolitiikan johtavia periaatteita. EU:n jäsenvaltioiden on siten otettava aiheuttajaperiaate huomioon ympäristöpolitiikan suunnittelussa ja lainsäädännössä.


title: Aiheuttajaperiaate

text: Usein tämä ei toteudu markkinaehtoisesti, vaan aiheuttajavastuun toteutumiseen tarvitaan lainsäädännön tukea. Esimerkiksi tehtaan myrkkypäästö saattaisi saastuttaa ympäröiviä viljelymaita ja yritys saattaisi korvata aiheutuneita vahinkoja viljelymaiden omistajille rahallisesti menetetyn sadon mukaisesti, mutta maaperä olisi silti pilaantunutta tulevina vuosina. Ympäristölainsäädännöllä voidaan varmistaa, että aiheuttaja maksaa maaperän puhdistamisen. Erityisesti ympäristölainsäädännöstä on hyötyä jokien, järvien, merten ja pohjavesien pilaamisen tapauksissa, koska niillä ei ole omistajaa joka vaatisi korvauksia.


title: Leila Tuure

text: Leila Tuure (s. 10. joulukuuta 1938 Pori) on suomalainen kirjailija.


title: Leila Tuure

text: Leila Tuure kirjoitti ylioppilaaksi Porin tyttölyseosta vuonna 1959 ja opiskeli sen jälkeen historiaa Turun yliopistossa. Varsinaisen elämäntyönsä hän on tehnyt historian opettajana. Vuoteen 1989 saakka Tuure toimi opettajana Porissa ja sen jälkeen eläkkeelle siirtymiseensä saakka pääkaupunkiseudulla.


title: Leila Tuure

text: Takaisin synnyinkaupunkiinsa Tuure muutti vuonna 2008. Hän asuu nykyään Porin Reposaaressa.


title: Leila Tuure

text: Ensimmäisen teoksensa Tuure julkaisi vuonna 1989. Hän on kirjoittanut lähinnä Poriin ja lähiseudulle sijoittuvia historiallisia romaaneja. Vuonna 2011 Tuure julkaisi satukirjan "Tontut muuttavat kaupunkiin", johon kuvituksen on tehnyt hänen tyttärensä Matilda Tuure. Tuure on kirjoittanut myös kaksi rikosromaania salanimellä "Emma Å".


title: Leila Tuure

text: Vuodesta 2008 lähtien Tuuren teokset ovat ilmestyneet hänen oman Sunkirja-kustantamonsa kautta. Se on julkaissut myös muiden kirjailijoiden tuotantoa.


title: Leila Tuure

text: Suomen kirjailijaliiton jäsen Tuure on ollut vuodesta 1991 lähtien. Hän on kuulunut myös "Espoon kirjailijat ry:n" hallitukseen.


title: Leila Tuure

text: Nortamo-palkinto Leila Tuurelle myönnettiin vuonna 2009.


title: The Archaic Abattoir

text: The Archaic Abattoir on neljäs studioalbumi belgialaiselta death metal -yhtye Abortedilta. Se julkaistiin vuonna 2003 Listenable Recordsin kautta. Joissain kappaleissa on mukana vieraileva laulaja yhtyeistä Illdisposed, Hatesphere ja Mnemic. Albumista on tehty 700 kappaleen LP-levy julkaisu sekä 1000 kappaleen rajoitettu erikoisversio laatikossa, jossa levy, kirurgin kumihansikkaat, viisi kuvakorttia ja "Archaic Victims" -lista.


title: Uimahypyt kesäolympialaisissa 2008 – naisten 3 metrin ponnahduslaudan parihypyt

text: Naisten 3 metrin ponnahduslaudan parihypyt kilpailtiin 10. elokuuta Pekingin kansallisessa vesiurheilukeskuksessa. Joukkueita oli yhteensä kahdeksan.


text: Joukkueet hyppäsivät kukin viisi hyppyä.


title: Sunkirja

text: Sunkirja on vuonna 2007 perustettu suomalainen kirjankustantamo. Sen perustaja ja omistaja on porilainen kirjailija Leila Tuure.


title: Sunkirja

text: Kustantamo on vuodesta 2008 lähtien julkaissut Tuuren omien teosten lisäksi myös muiden kirjailijoiden tuotantoa. Sunkirjalta on ilmestynyt muun muassa turkulaisen runoilijan Mika Mäkelän esikoiskokoelma "Irokeesi".


title: Jukka-Pekka Palviainen

text: Jukka-Pekka Palviainen (s. 22. syyskuuta 1967 Rauma) on suomalainen kirjailija. Hän on kirjoittanut aikuisten romaaneja ja lasten- ja nuortenkirjoja.


title: Jukka-Pekka Palviainen

text: Palviaisen esikoisromaaninsa "Reino" ilmestyi vuonna 2003 ja oli ehdolla Helsingin kirjallisuuspalkinnon saajaksi. Vuonna 2012 Palviainen sai Topelius-palkinnon nuortenromaanista "Joku vieraileva tähti".


title: Jukka-Pekka Palviainen

text: Sastamalassa asuva Palviainen on varsinaiselta ammatiltaan lastentarhanopettaja.


title: Federico Fellinin lentoasema

text: Federico Fellinin lentoasema on lentoasema Italian Riminissä, Italiassa. Lentoasema sijaitsee viisi kilometriä kaakkoon Riministä. Lentoasemalla on joitakin palveluja, muun muassa valuutanvaihto ja maksuton Internet-yhteys.


title: Uimahypyt kesäolympialaisissa 2008 – miesten 10 metrin kerroshypyt

text: Miesten 10 metrin kerroshyppykilpailu käytiin 22. – 23. elokuuta 2008 Pekingin kansallisessa vesiurheilukeskuksessa. Kilpailijoita oli yhteensä 30.


text:
Karsinnoissa kilpailijat hyppäsivät kuusi hyppyä ja 18 parasta pääsi välierään.
Kilpailijat hyppäsivät kuusi hyppyä ja 12 parasta pääsi loppukilpailuun.
Kilpailijat hyppäsivät kukin kuusi hyppyä.


title: Robin Östlind

text: Robin Östlind (s. 14. maaliskuuta 1990) on ruotsalainen jalkapalloilija, pelipaikaltaan keskikenttäpelaaja. Hän edustaa Veikkausliigassa pelaavaa IFK Mariehamnia.


title: Sergio Henao

text: Sergio Luis Henao Montoya (s. 10. joulukuuta 1987 Rionegro, Antioquia) on kolumbialainen maantiepyöräilijä, ajajatyypiltään mäkimies ja yleisajaja. Hän aloitti ammattilaisuransa kolumbialaisissa joukkueissa. Vuosina 2012−2018 hän edusti Team Skyta ja vuodesta 2019 alkaen UAE Team Emiratesia. Hän voitti Pariisi–Nizza-ajon 2017 kokonaiskilpailun kahden sekunnin erolla Alberto Contadoriin.


title: Sergio Henao

text: Lähteet: Cycling Archives, Pro Cycling Stats


title: Markus Rämä

text: Markus Rämä (s. 14. heinäkuuta 1986 Taipalsaari) on suomalainen jääkiekkoilija, joka pelaa Suomi-sarjajoukkue Liikunnan Riemussa. Hän on pelipaikaltaan oikea laitahyökkääjä.


title: Markus Rämä

text: 7-vuotiaana jääkiekkoilun aloittanut Rämä on Saimaan Pallon kasvatti. Hän teki syyskuussa 2005 kolmivuotisen SM-liigasopimuksen joukkueen kanssa. Rämä toimi SaiPan A-nuorten kapteenina kaudella 2005–2006, jolloin hän voitti myös joukkueen sisäisen piste- ja maalipörssin tehoilla 10+9=19. Rämä debytoi samalla kaudella myös miesten peleissä pelattuaan neljä Mestis-ottelua alle 20-vuotiaiden maajoukkueessa. Hän teki myös SM-liigadebyyttinsä kevään 2006 pudotuspeleissä, joissa Rämä pelasi kolme ottelua. Hän pelasi ensimmäisen SM-liigaottelunsa neljännessä puolivälieräottelussa 28. maaliskuuta 2006 Helsingin IFK:ta vastaan.


title: Markus Rämä

text: Syksyllä 2006 Rämä kävi try-outilla kahdessa Mestis-joukkueessa; Mikkelin Jukureissa ja KooKoossa, mutta ei saanut sopimusta kumpaankaan seuraan ja palasi SaiPaan kaudeksi 2006–2007. Hän pelasi kautensa pääosin joukkueen A-nuorissa, joiden sisäisen maalipörssin Rämä voitti ja jakoi SaiPan sisäisen pistepörssin voiton Anssi Löfmanin kanssa. Hän sai kauden aikana tililleen neljä SM-liigaottelua. Kauden 2007–2008 Rämä pelasi pääosin lainalla Mestiksen nousijajoukkue Kotkan Titaaneissa, jonne Rämä siirtyi aluksi toistaiseksi voimassa olleella sopimuksella syyskuussa 2007. Hän oli joukkueen paras maalintekijä ja toiseksi paras pistemies Cole Koidahlin jälkeen tehoilla 17+10=27. Marras-joulukuun vaihteessa Rämä kävi paikkaamassa kahden ottelun verran SaiPan loukkaantumisia.


title: Markus Rämä

text: Kaudeksi 2008–2009 Rämä siirtyi vuoden mittaisella sopimuksella D Teamin riveihin. Kaudeksi 2009–2010 hän siirtyi kaksi sarjatasoa alemmas II-divisioonajoukkue KeuPa HT:hen. Kauden 2010–2011 päätteeksi Rämä oli nostamassa joukkuetta Suomi-sarjaan. Kaudella 2011–2012 hän oli tehoilla 25+38=63 KeuPa HT:n toiseksi paras syöttäjä ja kolmanneksi paras pistemies. Rämä voitti kauden päätteeksi Suomi-sarjan mestaruuden. Kesäkuussa 2012 hän teki vuoden mittaisen jatkosopimuksen joukkueen kanssa. Rämä voitti kaudella 2012–2013 tehoilla 38+28=66 koko Suomi-sarjan maalipörssin ja sijoittui pistepörssissä toiseksi Titaanien Aapo Lampisen kanssa.


title: Markus Rämä

text: Rämä oli siirtymässä kaudeksi 2013–2014 Ranskan kolmanneksi korkeimmalla sarjatasolla FFHG Division 3:ssa pelaavaan HC Val Vanoiseen, mutta hän jätti joukkueen kuitenkin kauden kynnyksellä. Rämä palasi muutamaa päivää myöhemmin KeuPa HT:hen. Tammikuussa 2014 joukkue lainasi hänet yhden ottelun ajaksi Mestis-joukkue HC Keski-Uuteenmaahan. Samassa kuussa Rämä siirtyi kahden viikon try-outin kautta loppukaudeksi Walesiin EIHL-joukkue Cardiff Devilsin riveihin. Kaudeksi 2014–2015 hän palasi 1+1-vuotisella sopimuksella Mestikseen nousseeseen KeuPaan.


title: Markus Rämä

text: Kaudeksi 2015–2016 Rämä siirtyi vuoden mittaisella sopimuksella Suomi-sarjajoukkue KJT:hen. Marraskuussa 2015 hän siirtyi kuitenkin loppukaudeksi sarjatasoa alemmas KJT Miehiin. Kaudeksi 2016–2017 Rämä siirtyi vuoden mittaisella sopimuksella Suomi-sarjan nousijajoukkue Liikunnan Riemun riveihin. Hän jakoi joukkueen sisäisen piste- ja maalipörssin voiton Iiro Junnilan kanssa tehoilla 18+17=35. Rämä pelasi kauden aikana myös kolme Mestis-ottelua lainalla KeuPa HT:ssä vuoden 2017 vaihteessa.


title: Max Westerberg

text: Max Westerberg (17. kesäkuuta 1936 Helsinki – 24. elokuuta 2015 Helsinki) oli suomalainen jalkapallovaikuttaja. Westerberg oli mukana eri tehtävissä suomalaisen jalkapallon parissa 1950-luvun alkuvuosista lähtien. Hän oli pitkään myös Yleisradion Englannin liiga -lähetysten selostajan Aulis Virtasen avustajana studiossa.


title: Max Westerberg

text: Westerbergille on myönnetty Suomen Palloliiton kultainen ansiomerkki. Vuonna 2006 Käpylän urheilupuiston pääkenttä nimettiin Westerbergin kunniaksi Max Westerberg Areenaksi.


title: Max Westerberg

text: Helsingin Käpylästä kotoisin ollut Westerberg valittiin 17-vuotiaana kasvattajaseuransa Käpylän Urheilu-Veikkojen johtokuntaan. Reiluna parikymppisenä hän valmensi KUV:n edustusjoukkuetta. Hän vaikutti seurassa vuoteen 1967 saakka. Käpylän Pallon toimintaan Westerberg liittyi vuonna 1969. Hän oli tärkeänä taustavaikuttajana KäPan 1953-ikäluokassa, joka voitti A-nuorten SM-pronssia kaudella 1971.


title: Max Westerberg

text: Jalkapallon Helsingin piirin puheenjohtaja Westerberg oli vuodet 1968–1976. Palloliiton työvaliokunnan puheenjohtaja hän oli 1974–1978. Sen jälkeen Westerberg työskenteli liiton kansainvälisen toiminnan päällikkönä vuoteen 1984.


title: Max Westerberg

text: Syksyllä 1984 Westerberg siirtyi junioriturnaus Helsinki Cupin toimitusjohtajaksi. Pesti kesti vuoden 1998 turnaukseen saakka. Hänen aikanaan turnaus kasvoi nykyisiin laajoihin mittoihinsa. Vuonna 1995 Westerbergin työ palkittiin Pääkaupunkiseudun urheiluteko -valinnalla.


title: Hilmiö

text: Hilmiö ("Hirschfeldia incana") on ristikukkaiskasveihin kuuluva yksivuotinen kasvilaji.


title: Hilmiö

text: Hilmiö kasvaa 20–60 senttimetriä korkeaksi. Kasvi lyhytkarvainen ja väritykseltään harmahtava. Varren haarat ovat vankkoja ja siirottavia. Lehdet ovat ruodillisia, alimmat pariliuskaisia. Lehtilavan päättöliuska on iso, soikea ja hammaslaitainen, ylemmät lehdet ovat kapeita ja niukkahampaisia. Kukkien terälehdet ovat 7 mm leveitä ja väriltään vaaleankeltaisia. Suomessa hilmiö kukkii elo-syyskuussa. Tiiviisti kukintorangan myötäiset lidut ovat 10–15 mm pitkiä ja 1–1,5 mm paksuja, lidun nokkaosa on 4–5 mm pitkä ja pulleahkotyvinen.


title: Hilmiö

text: Hilmiö on kotoisin Etelä-Euroopasta Välimeren alueelta. Fennoskandiassa laji on harvinainen tulokas. Suomessa laji on satunnainen uustulokas, jota on tavattu eri puolelta maata Oulun korkeudelle saakka.


title: Hilmiö

text: Suomessa hilmiötä on tavattu monissa tulokaslajeille tyypillisissä paikoissa, kuten myllyillä, satamissa, rautateillä ja kaatopaikoilla. Toisinaan sitä on tavattu myös lintujenruokintapaikoilla.


title: Hilmiö

text: Hilmiö sopii myös ravintokasviksi.


title: Anthemiphyllia

text: Ne ovat nappimaisia koralleja jotka elävät yksittäin muodostamatta koralliriuttaa. Koralliitin sisäpuoliset väliseinät eli septumit ovat hammaslaitaisia. Rungosta ei erotu muita rakennepiirteitä.


title: Anthemiphyllia

text: "Anthemiphyllia" -koralleja tunnetaan fossiileista 45 miljoonan vuoden takaa ja niitä elää edelleen. Nykyisin niitä tavataan tropiikin lämpimissä vesissä Indopasifisen merialueen ja Atlantin länsiosissa 50-700 metrin syvyydessä.


title: Jalokärsämö

text: Jalokärsämö ("Achillea nobilis") kärsämöihin kuuluva monivuotinen asterikasvi. Sitä esiintyy Keski- ja Etelä-Euroopassa. Jalokärsämö muistuttaa siankärsämöä ("Achillea millefolium"), laji on sitä vahvemmin ryydintuoksuinen ja maarönsytön. Lehdet ovat lyhyempiä, enintään kolme senttimetriä pitkiä, ja vaaleampia kuin siankärsämöllä. Lehtilavat ovat kahdesta kolmeen kertaan pariliuskaisia, liuskapareja on enintään kymmenen. Niiden väleissä on lisäksi aivan lyhyitä lisäliuskoja. Mykeröstö on huiskilomainen, tiheä ja koostuu lukuisista pienistä mykeröistä. Laitakukissa on lyhyt valkoinen tai kellertävä kieli.


Lentopallon miesten 1-sarjakausi 2005–2006 pelattiin kahdessa lohkossa. Kummankin lohkon kolme parasta jatkoivat Supersarjaan. Kaikki supersarjan joukkueet sekä alaloppusarjojen lohkovoittajat selvisivät pudotuspeleihin.


title: Lentopallon miesten 1-sarjakausi 2005–2006

text: 1-sarjan karsinnoissa selvisivät voittajiksi Saloisten Salama ja Perttelin Peikot.


title: The Haematobic EP

text: The Haematobic EP on minialbumi belgialaiselta death metal -yhtye Abortedilta. Nimi tarkoittaa vertaimevää loista. Sen julkaisivat vuonna 2004 Listenable Records ja The End Records. Minialbumilla löytyy kolmen singlen lisäksi Entombed-cover sekä livetaltiointeja PartySan Open Air -metallifestivaaleilta vuodelta 2003.Videot


title: Indonesian vallankumous

text: Indonesian vallankumous oli kansannousu ja aseellinen Indonesiassa, joka johti maan itsenäistymiseen Alankomaiden vallasta vuonna 1949. Se alkoi, kun Alankomaat pyrki toisen maailmansodan jälkeen palauttamaan valtaansa Hollannin Itä-Intian, japanilaisten kanssa yhteistyöhön 1942 ryhtyneiden Sukarnon ja Muhammed Hattan julistettua Indonesian itsenäiseksi tasavallaksi 17. elokuuta 1945, kaksi päivää sen jälkeen kun maata miehittänyt Japani oli ilmoittanut antautuvansa.


title: Indonesian vallankumous

text: Alankomaat menettivät Alankomaiden Itä-Intian jo 1942, kun japanilaiset valloittivat sen. Japanilaiset julistivat muodollisen itsenäisyyden naapurimaille vuonna 1943, ja vuonna 1944 he vakuuttivat että ei vain Jaava vaan koko saaristo saisi itsenäisyyden. Tämä innosti Sukarnoa ja Hattaa, ja vuonna 1945 kutsuttiin kokoon kansalliskokous valmistelemaan perustuslakia Jaavan, Sumatran ja koko itäisen saariston valtiolle. Komitean mukaan uuden valtion piti sisältää sekä Hollannin että Portugalin ja Britannian entisiä siirtomaita alueella. Sukarno halusi sekulaarista yhtenäisvaltiota, Hatta liittovaltiota ja muslimijohtajat islamilaista valtiota. Kompromissina syntyi Jakartan sopimus, joka velvoitti muslimit noudattamaan islamin lakeja. Sukarnosta tuli presidentti ja Hattasta varapresidentti.


title: Indonesian vallankumous

text: Kesäkuun 1. päivänä 1945 Sukarno piti puheen, jossa hän määritteli uuden valtion perusarvot. Japani antautui 15. elokuuta 1945, ja Indonesia kiirehti julistautumaan itsenäiseksi kaksi päivää myöhemmin. Hollantilaiset olivat päättäneet ottaa entisen siirtomaavaltansa takaisin japanilaisilta, mutta natsien miehittämällä emämaalla ei ollut siihen voimavaroja. Liittoutuneet valvoivat saaria etäältä ja rantautuivat vasta syyskuun lopulla.


title: Indonesian vallankumous

text: Indonesialaiset nahistelivat keskenään, etniset, uskonnolliset ja yhteiskuntaluokkien väliset erot kärjistyivät. Vallankumouksen verisin yhteenotto käytiin Surabayassa 28. lokakuuta brittijoukkojen ja indonesialaisten aseistettujen ryhmien välillä.


title: Indonesian vallankumous

text: Hollantilaiset pyrkivät aluksi rakentamaan Brittiläisen kansainyhteisön tyyppistä valtioliittoa ja vasta vuonna 1949 Alankomaat tunnusti Indonesian liittovaltion itsenäisyyden. Liittovaltiossa oli 16 Alankomaiden määrittelemää osavaltiota. Ne yhdistyivät kuitenkin yhdeksi valtioksi vuonna 1950.


title: Indonesian vallankumous

text: Hollanti pyrki palauttamaan valtansa Indonesiassa Hollannin Itä-Intiaksi japanilaisten miehityksen jälkeen Ranskan Indo-Kiinan (Vietnam) tapaan, mutta Saksan miehityksestä heikentyneenä se ei kyennyt siihen itse heti Japanin antauduttua, vaan alueen muodollinen hallinta jäi Kaakkois-Aasian ylipäällikölle, amiraali Louis Mountbattenille. Liittoutuneet päättivät antaa Indonesian olla antautuneiden japanilaisten valvonnassa siihen asti, kunnes Brittiläisen kansainyhteisön joukot saapuisivat Jaavalle syyskuun lopulla 1945. Japanilaiset komentajat sallivat indonesialaisnationalistien hankkia aseita osittain peläten Japanin miehityksestä seuraavia mahdollisia paikallisten kostotoimia.


title: Indonesian vallankumous

text: Indonesian itsenäistymistä varten muodostettu 135-jäseninen tutkimuskomitea (Investigating Committee for Preparatory Work for Indonesian Independence) pyrki indonesialaisvallan vakiinnuttamiseen ennen hollantilaisten palaamista. Kansallisia vaaleja ei ehditty pitämään, minkä vuoksi se muuttui Indonesian keskuskansalliskomiteaksi (Central Indonesian National Committee). Tilanne maassa muuttui sekavaksi lainvalvonnan puutteessa, mm. väestö kapinoi hollantilaisten ja japanilaisten kanssa usein yhteistyössä ollutta paikallista johtoa kohtaan, ja itsenäisyysliikkeen nuorten aktivistien ("Pemuda") toimia ei välttämättä voinut erottaa rikollisesta toiminnasta. Lopulta suurin osa väestöstä kuitenkin alkoi vastustaa hollantilaisvallan paluuta.


title: Indonesian vallankumous

text: Ensimmäinen suurehko yhteenotto sattui 28. lokakuuta 1945 Itä-Jaavan Surabayassa, missä Pemuda ja muut aseistetut indonesialaisryhmät ottivat yhteen brittijoukkojen kanssa satojen kuollessa. Brittikomentaja A. W. S. Mallaby järjesti vastahyökkäyksen, missä 10. marraskuuta–24. marraskuuta 1945 kuoli tuhansia. Myös Mallaby itse sai surmansa.


title: Indonesian vallankumous

text: Marraskuussa 1945 Sutan Sjahririn (tai "Syahrir") ponnistusten ansiosta Indonesiaan julistettiin uusin parlamentaarisin muodoin tasavalta, minkä tuloksena hän johti kolmea hallitusta tullen sijaisensa Amir Sjarifuddin syrjäyttämäksi kesäkuussa 1947. Sjahrir pyrki eroon japanilaismiehityksen aikana yhteistyöstä tehneistä indonesialaispoliitikoista.


title: Indonesian vallankumous

text: Hollantilaiset – ymmärrettyään etteivät kykene ottamaan Indonesiaa haltuunsa entisin ehdoin – suostuivat neuvottelemaan brittien välityksellä indonesialaisten kanssa ja solmivat 12. marraskuuta 1946 Linggajatin sopimuksen Indonesian kanssa. Sopimuksessa Hollanti tunnustaa Indonesian tasavaltalaishallinnon Jaavalla ja Sumatralla, ja Hollanti, Indonesian tasavalta (Jaava ja Sumatra) ja itäiset saaret muodostavat hollantilais-indonesialaisen unionin. Itäisellä saaristolla olisi löyhä liittovaltiosuhde Indonesian yhdysvaltojen tasavaltaan. Indonesian yhdysvaltojen tasavalta käsittäisi Jaavan ja Sumatran saaret, eteläisen Kalimantan ja suuren idän: Sulawesin, Malukun, pienet Sunda-saaret ja läntisen Uuden-Guinean. Indonesian keskuskansalliskomitea hyväksyi sopimuksen vasta maaliskuussa 1947, ja se allekirjoitettiin hollantilaisten kanssa vasta 25. toukokuuta 1947.


title: Indonesian vallankumous

text: 21. heinäkuuta 1947 hollantilaiset aloittivat indonesialaisnationalistien vastaisen poliisitoimen väittäen, että Linggajatin sopimusta vastaan oli rikottu. Hollantilaisjoukot ajoivat indonesialaisjoukot pois Sumatralta sekä itäiseltä että läntiseltä Jaavalta eristäen ne Jogjakartan alueelle Keski-Jaavalle. Kansainvälisen tutkinnan tuloksena hollantilaisten operaatiolle ei löydy perustetta.


title: Indonesian vallankumous

text: Yhdistyneet kansakunnat perusti komitean edistämään neuvotteluratkaisua. USS Renvillellä 17. tammikuuta 1948 solmittu sopimus tunnusti Hollannin väliaikaisen hallinnon sen poliisitoimessa indonesialaisilta miehittämään alueeseen, mutta edellytti, että alueiden poliittinen tulevaisuus ratkaistaisiin kansanäänestyksin.


title: Indonesian vallankumous

text: Hollantilaisten lisäksi Jaavalla alkoi vaikuttaa myös islamilainen teokratiaan pyrkivä Kartosuwirjon johtama liike, mikä nautti myös kjain (uskonnolliset johtajat) tukea. Sen tavoitteena oli perustaa Indonesian islamilaisvaltio (Negara Islam Indonesia tai Darul Islam). Kartosuwirjo otettiin kiinni ja teloitettiin 1962.


title: Indonesian vallankumous

text: Syntyneessä tilanteessa myös kommunistipuolue PKI ja Tan Malakan johtamat trotskilaiset voimat lähtivät liikkeelle. Syyskuussa 1948 PKI otti yhteen Indonesian tasavaltalaisjoukkojen kanssa Surakartassa. Kommunistit perääntyivät Itä-Jaavalle Madiuniin kehottaen väestöä kapinaan. Tasavaltalaisjoukot surmasivat PKIn johtaja Musson.


title: Indonesian vallankumous

text: Yhdysvallat muutti suhtautumistaan ja alkoi painostaa Hollantia suostumaan indonesialaisten itsenäisyysvaatimuksiin, koska piti Indonesian tasavaltalaisia takeena antikommunistisesta toiminnasta, vaikka Hollanti oli aikaisemmin yrittänyt esittää kansallisuusliikkeen muodostavan päinvastoin kommunistisen uhan Indonesiassa. PKI muodostui uudelleen 1960-luvulla poliittiseksi voimaksi.


title: Indonesian vallankumous

text: Madiunin tapahtumien jälkeen hollantilaisjoukot ryhtyivät toiseen poliisitoimeensa indonesialaisia vastaan. 19. joulukuuta 1948 otettiin kiinni Jogjakarta. Tasavaltalaispresidentti Sukarno sekä varapresidentti ja pääministeri Hatta niin ikään otettiin kiinni ja karkotettiin Bankalle Pohjois-Sumatralla.


title: Indonesian vallankumous

text: Hollannin kovat otteet herättivät pahennusta Yhdistyneiden kansakuntien vastaitsenäistyneiden aasialaisvaltioiden keskuudessa, mm. Intiassa, mikä sai Yhdysvallatkin huolestumaan. Yhdistyneiden kansakuntien turvallisuusneuvosto antoi tammikuussa 1949 päätöksen, jonka mukaan Hollannin oli palautettava tasavaltalaishallinto Indonesiaan. Hollannin oli myös annettava kaikki valta indonesialaisille 1. heinäkuuta 1950 mennessä.


title: Indonesian vallankumous

text: Asiaa koskevat pyöreän pöydän neuvottelut käytiin Indonesian tasavallan, Hollannin poliisioperaation jälkeen perustaman Indonesian federaation ja Hollannin hallituksen kesken Haagissa 23. elokuuta–2. marraskuuta 1949.


title: Indonesian vallankumous

text: Hollanti myöntyi suvereniteetin myöntämiseen Indonesialle, mutta läntinen Uusi-Guinea jäi sen haltuun. Tasavaltalaiset puolestaan sitoutuivat pitämään perustuslakia säätävän kansankokouksen vaalit ja suostuivat maksamaan Hollannille 4,3 miljardiin guldeniin nousevan Indonesian velan. Hollanti luopui Indonesiasta 27. joulukuuta 1949.


title: Myostatiini

text: Myostatiini (tunnettu myös nimellä GDF-8) on proteiini, joka säätelee lihasten kasvua. Se kuuluu transformoiva kasvutekijä beeta -geeniperheeseen, ja ihmisellä sitä koodaa MSTN-geeni.


title: Myostatiini

text: Myostatiini säätelee lihasten kasvua, ja sen toimimattomuus aiheuttaa lihasten liikakasvua. Sen vaikutusta aikuisessa ihmisessä ei ole varmaa tietoa, mutta heti syntymän jälkeen aiheutunut myostatiinigeenin epäaktivoituminen aiheuttaa hypertrofiaa. Myostatiinigeenin toiminta on häiriintynyt esimerkiksi belgialaisella lihakarjarodulla belgiansininen.


title: Ruotsi kesäolympialaisissa 1992

text: Ruotsi osallistui Barcelonan kesäolympialaisiin 1992 187 urheilijan joukkueella. Avajaisissa ruotsin lippua kantoi Stefan Edberg.


title: Pakkasneste

text: Pakkasneste on nesteeseen sekoitettava lisäaine, jonka tarkoitus on alentaa sen jäätymispistettä. Veden jäätymispiste on 0 °C, mutta meriveden jäätymispiste on n. -1,9 °C, joka johtuu vedessä olevista suoloista ja mineraaleista.


title: Pakkasneste

text: Kaikki pakkasnesteinä käytetyt aineet ovat joitain alkoholeja. Myyntipakkauksiin eri aineet värjätään eri väreillä, koska niitä ei saa sekoittaa keskenään.


title: Pakkasneste

text: Etyleeniglykolia alettiin käyttämään vuonna 1926. Sen samalla korkeampi kiehumispiste tarjosi sille käyttöä niin kesäkeleillä kuin talvellakin. Etyleeniglykoli on haitallista ihmisille ja eläimille. Sen aiheuttamaa myrkytystä hoidetaan fomepitsolilla. Etyleeniglykolia sisältävät pakkasnesteet värjätään vihreiksi.


title: Pakkasneste

text: Propyleeniglykoli on vähemmän myrkyllinen kuin etyleeniglykoli. Propyleeniglykolia sisältävät pakkasnesteet värjätään punaisiksi.


title: Funpark

text: Funpark oli Lempäälän Ideaparkissa sijainnut Pohjois-Euroopan suurin sisähuvipuisto. Se avattiin kesäkuussa 2012. Funpark sisälsi sekä huvipuistolaitteita, esimerkiksi karuselleja, että toimintoja. FunPark lopetti toimintansa 30. marraskuuta 2017.


title: Mikaelin Naiset

text: Mikaelin Naiset on suomalainen musiikkiohjelma. Ohjelman jaksoissa Mikael Konttinen saa vieraakseen Ylen M1-studiolle naisartisin. Vieras kertoo itselleen tärkeästä kappaleesta ja siitä, minkälainen tarina kyseisen kappaleeseen liittyy. Ohjelman lopuksi Mikael ja vieras esittävät kappaleen. Usein kappale on sellainen, jota artisti ei ole koskaan esittänyt missään julkisesti.


title: Mikaelin Naiset

text: Ohjelman alkuperäisidean takana ovat Mikael Konttinen, Joonas Josefsson ja Sakari Heiskanen. Visuaalisen tyylin ovat luoneet Joonas Josefsson, Jarmo Loikkanen ja Hannu Kettunen.


title: Mikaelin Naiset

text: Ohjelmaa esitetään Yle TV2:ssa, Yle Radio Suomessa sekä yle.fi/musiikki -sivustolla.


title: Chico Buarque

text: Francisco Buarque de Hollanda (s. 19. kesäkuuta 1944 Rio de Janeiro), tunnettu nimellä Chico Buarque [ˈʃikʊ ˈbwaɾkɪ], on brasilialainen laulaja, kitaristi, säveltäjä ja kirjailija. Hänet tunnetaan Brasilian yhteiskunnallisia oloja 1960-luvulta saakka kommentoineena lauluntekijänä. Hänen tuotantonsa katsotaan kuuluvaksi musiikkityyliin Música Popular Brasileira (MPB).


title: Chico Buarque

text: Akateemikko-kirjailija Sérgio Buarque de Hollandan poika Chico asui lapsena perheensä kanssa monissa paikoissa, etenkin Rio de Janeirossa, São Paulossa ja Italiassa. Nuorena hän oli hyvin kiinnostunut kirjallisuudesta, mutta innostui sitten uudesta musiikkityylistä bossa novasta Antônio Carlos Jobimin ja João Gilberton laulujen myötä.


title: Chico Buarque

text: Hän esitti musiikkia läpi 1960-luvun sekä kirjoitti näytelmän, jonka Brasilian silloinen sotilasdiktatuuri kielsi vaarallisena kansankiihotuksena. Hallitus uhkaili Buarquea ja muita muusikoita, ja nämä päättivät paeta maasta vuonna 1970. Buarque matkusti lapsuutensa Italiaan, mutta palasi Brasiliaan jo seuraavana vuonna 1971 ja jatkoi levytyksiään, esiintymisiään ja kirjailijantyötään huolimatta töitään usein kohdanneesta sensuurista. Levyalbumien teko jatkui 1980-luvulla, ja 1990–2000-luvuilla hän julkaisi kolme hyvät arvostelut saanutta romaania.


title: Chico Buarque

text: 1970-luvun alussa hän levytti ilmeisen vertauskuvallisen, sotilasjuntan vastaisen protestilaulunsa ”Apesar de Você” (”Ilman sinua”). Juntta ei heti kieltänyt laulua, vaan siitä tuli demokratialiikkeen merkittävä tunnussävelmä. Levy vedettiin markkinoilta vasta myytyään sadan tuhannen singlelevyn edestä.


title: Chico Buarque

text: Brasilian sotilasvallankaappauksen 1964 aikoihin Buarque kirjoitti arvoituksellisiin sanaleikkeihin ja vertauksiin verhottuja protestilauluja. Laulussa ”Cálice” (”Malja”), jonka Buarque kirjoitti yhdessä Gilberto Gilin kanssa ja levytti duona Milton Nascimenton kanssa, hän käyttää hyväksi sanonnan ”suu kiinni!” (”cale-se”) ja sanan ”malja” (”cálice”) samankuuloisuutta protestoidakseen maan sananvapaustilannetta. Laulun maljateema viittaa Jeesuksen rukoukseen Getsemanessa, ja laulun sanoitus sisältää monia vertauskuvallisia viittauksia muun muassa Buarquen omaan yläluokkaiseen perhetaustaan ja sotilasjuntan toisinajattelijoihin kohdistamiin kidutusmenetelmiin.


title: Chico Buarque

text: Buarquen sisar on laulaja Miúcha, joka on João Gilberton toinen vaimo Astrud Gilberton jälkeen. Heidän tyttärensä ja siis Chico Buarquen sisarentytär on laulaja Bebel Gilberto.


title: Chico Buarque

text: Suomeksi Chico Buarquen lauluja on esittänyt etenkin Liisa Tavi. Näihin kuuluvat ”Malja” (”Cálice”, suomentanut Pentti Saaritsa), ”Miten käy” (”O Que Sera”, suomentanut Liisa Akimof), ”Kuinka paljon ihminen tarvitsee maata” (”Funeral De Um Lavrador”, suomentanut Liisa Ryömä), ”Sambatyttö” (”Quem Te Viu, Quem Te Vê”, suomentanut Jaana Lappo), ”Suuri kaipuu” (”Tanta Saudade”, suomentanut Jaana Lappo), ”Tosirakkauden samba” (”Samba Do Grande Amor”, suomentanut Jaana Lappo), ”Terezinha” (suomentanut Jaana Lappo) ja ”On elämä enemmän kuin luulee” (”A Rita”, suomentanut Markku Salo).


title: Chico Buarque

text: Vuonna 1967 Kristina Hautala levytti Buarquen laulun ”En katso naamion taa” (”A Banda”, suomentanut Pertti Reponen). Tuula Amberla levytti 1984 laulun ”Maailman mies” (”Quem Te Viu, Quem Te Vê”, suomentanut Jukka Alihanka).


title: Alan Jackson

text:
Alan Eugene Jackson (s. 17. lokakuuta 1958) on yhdysvaltalainen countrymuusikko. Jackson on julkaissut 14
studioalbumia, kolme kokoelma-albumia, kaksi joulualbumia ja yhden gospel-albumin. Jacksonin levyjä on myyty maailmanlaajuisesti 60 miljoonaa kappaletta.


title: Itseisaika

text: On olemassa vain yksi inertiaalisysteemi, jonka kello on paikallaan. Aikaintervalli, joka mittaa kahden tapahtuman eroa avaruuden kohdassa jossain inertiaalisysteemissä, on erikoisasemassa. Jos tapahtumat havaitsijan rataa pitkin ovat ajanluonteisia, niin aikaintervallia kutsutaan "itseisajaksi" tai "ominaisajaksi".


title: Itseisaika

text: Einsteinin suhteellisuusteoriassa itseisaika on kahden tapahtuman A ja B välillä mitattu aika siten, että kello kulkee tapahtumasta A tapahtumaan B tai B:stä A:han. Itseisaika ei riipu vain tapahtumista vaan myos kellon liikkestä tapahtumien välillä. Kiihtyvässä liikkessä oleva kello mittaa lyhyemmän ajan kuin tasaisessa liikkeessä oleva inertiaalinen kello. Kaksosparadoksi (eng. twin paradox) on esimerkki tällaisesta tapahtumasta.


title: Itseisaika

text: Itseisaika on euklidisen avaruuden neljäs ulottuvuus ja sitä voidaan kuvata kaarella. Tavallisesti sitä merkataan taulla tai uptau-notaatiolla.


title: Itseisaika

text: Vertailuksi on olemassa koordinaattiaika, joka on jonkin ulkopuolisen tarkkailijan C mittaama aika tapahtumista A ja B.


title: Itseisaika

text: Tarkemmin itseisaikaa voi tutkia Hermann Minkowskin tutkimuksista ja etenkin Minkowskin diagrammeista.


title: Itseisaika

text: Itseisajan formalisointi vaatii tila-aika-avaruuden (eng. spacetime), joka kuvaa kelloa, havaitsijaa ja testihiukkasta metriikassa kyseisestä tila-aika-avaruudesta. Itseisaika on pseudo-riemannilainen kaaren pituus tila-aika-avaruuden aikaulottuvuudessa.


title: Itseisaika

text: Matemaattisesti tarkasteltuna itseisaika on funktio koordinaattiajan avulla ilmaistuna. Toisin sanoen itseisaika on kokeellisesti mitattu ja sen koordinaattiaika on laskettu itseisajan inertiaalikelloista.


title: Itseisaika

text: Itseisaika voidaan määritellä seuraavasti


Itseisaika


title: Itseisaika

text: jossa formula_2 on koordinaattinopeus koordinaattiajassa formula_3 karteesisessa koordinaatistossa. Kannattaa huomata, että merkintä formula_4 tarkoittaa yksinkertaista pistetuloa, palauttaen skalaarin. Itseisaika on siis puhtaasti skalaarinen ominaisuus ja lisäksi invariantti sellainen.


title: Itseisaika

text: Katso myös: itseiskiihtyvyys, itseisnopeus


title: Psycho Man

text: Psycho Man on Black Sabbath -yhtyeen kappale ja single vuodelta 1998. Kappale on toinen kahdesta uudesta studiokappaleesta, jotka julkaistiin "Reunion"-livealbumilla. Albumi oli nauhoitettu yhtyeen alkuperäiskokoonpanon comeback-konserteissa joulukuussa 1997 Birminghamissa. Studiokappaleet nauhoitettiin keväällä 1998 albumin miksaus-sessioiden yhteydessä levy-yhtiön toivottua mahdollista lisämateriaalia albumille. "Psycho Man" -kappaleen sävelsivät kitaristi Tony Iommi ja laulaja Ozzy Osbourne.


title: Psycho Man

text: Single sisältää albumiversion lisäksi pari editoitua ja eri lailla miksattua versiota kappaleesta. Musiikillisesti kappaleen alku kulkee synkän, doom-henkisen tunnelman myötä ja loppua kohden kappale nopeutuu. Kappale kertoo nimensä mukaisesti "hullusta miehestä", joka "tappaa ihmisiä".


title: Michel Christian Cartatéguy

text: Michel Christian Cartatéguy SMA (s. 28. lokakuuta 1951 Hasparren) on ranskalaissyntyinen roomalaiskatolinen arkkipiispa. Hän työskentelee Nigerissä. Hänet vihittiin papiksi 1. heinäkuuta 1979 ja nimitettiin Niameyn vihkipiispaksi sekä Aulonin titulaaripiispaksi 18. toukokuuta 1999. Piispaksi vihkiminen seurasi 26. syyskuuta. Pääkonsekraattorina toimi Francis Arinze, jota avustivat Jean-Marie Untaani Compaoré ja Guy Armand Romano.


title: Michel Christian Cartatéguy

text: Cartatéguy nimitettiin 25. tammikuuta 2003 Niameyn piispaksi, jonka virkaan hänet asetettiin 2. maaliskuuta. Niameyn tullessa arkkihiippakunnaksi Cartatéguy nimitettiin sen ensimmäiseksi arkkipiispaksi 25. kesäkuuta 2007.


title: Bentsyyli

text: Bentsyyli on orgaanisessa kemiassa substituentti, jonka kemiallinen rakenne on CHCH-. Bentsyyli on bentseenirengas johon on liittynyt CH ryhmä.


title: Bentsyyli

text: Termi bentsyyli viittaa useimmiten bentsyyliyhdisteisiin, kuten bentsyylikloridi.


title: Guy Armand Romano

text: Guy Armand Romano (s. 11. kesäkuuta 1937 Arc-en-Barrois) on ranskalaissyntyinen roomalaiskatolinen piispa. Hänet vihittiin redemptoristien papiksi 24. helmikuuta 1964 ja nimitettiin Niameyn apostoliseksi hallitsijaksi Nigeriin sekä Caput Cillan titulaaripiispaksi 25. kesäkuuta 1984. Piispaksi konsekroinnin suoritti 30. syyskuuta Paul Zoungrana, jota avustivat Isidore de Souza ja Marie-Jean-Baptiste-Hippolyte Berlier.


title: Guy Armand Romano

text: 3. maaliskuuta 1997 Romano sai nimityksen Niameyn piispaksi, jona hän toimi, kunnes erosi tehtävistään hiippakuntansa johdossa 25. tammikuuta 2003.


Lentopallon miesten 1-sarjakausi 2004–2005 pelattiin kahdessa lohkossa. Kummankin lohkon neljä parasta selvisi pudotuspeleihin.


title: Lentopallon miesten 1-sarjakausi 2004–2005

text: Muuramen Lentopallo voitti ykkössarjan mestaruuden ja onnistui karsintasarjasta nousemaan seuraavalle kaudelle SM-liigaan. Kempeleen Pyrintö jäi ykkössarjaan, johon putosi myös Lentopalloseura Etta.


text: 1-sarjan säilymiskarsinnoissa selvisivät voittajiksi Saloisten Salama ja Tampereen Kisatoverit.


title: Diponegoro

text: Diponegoro (myös Dipo Negoro tai Raden Mas Ontowirjo, 1785-1855) oli Jaavan ruhtinas, joka kävi vuosina 1825-1830 sotaa hollantilaisia siirtomaaherroja vastaan.


title: Diponegoro

text: Jaavan sulttaanikunta oli perustettu 1755 hollantilaistne tuella, ja Diponegoro oli sen kolmas hallitsija. 1820-luvulla hän nousi hollantilaisia vastaan jaavalaisen ylimystön johdossa. Näitä oli ärsyttänyt hollantilaisten maareformi jossa ylimystö menetti alueitaan.


title: Turun Riento (koripallo)

text: Turun Riento on turkulainen, vuonna 1906 perustettu urheiluseura, jonka lajivalikoimaan koripallo otettiin vuonna 1942. Riennon miehet voittivat SM-hopeaa 1946 ja naiset voittivat 1960-luvun aikana yhden hopean ja kaksi pronssia. Naiskoripallo päätettiin kuitenkin lopetettaa vuonna 1964 taloudellisista syistä. Kausi 1964–1965 jäikin Riennon naisten viimeiseksi koripallokaudeksi yli vuosikymmenen ajaksi. Riennon miehet voittivat vielä pronssia 1968 ja hopeaa 1971, mutta putosivat seuraavana vuonna mestaruussarjasta. Miesten koripallotoiminta loppui kokonaan 1995 ja poikien harrestetoiminta hiipui pois 2000-luvun puolivälissä. Nykyään turkulaisesta mieskoripallosta huolehtii naapuriseura Turun NMKY. Riennon miehet pelasivat korkeimmalla sarjatasolla yhteensä 15 kautta.


title: Turun Riento (koripallo)

text: Naiskoripallo jatkui Riennossa 1976 ja nousu SM-sarjaan koitti pari vuotta myöhemmin kaudeksi 1978–1979. Kautta 1984–1985 lukuun ottamatta Riento pelasi SM-sarjassa yhtäjaksoisesti kevääseen 1994 saakka. Riento voitti kahdesti pronssia vuosina 1987 sekä 1993. Seuran historian ainoan Suomen mestaruuden naiset voittivat 1990 ja cup-mestaruuden 1992. Kauden 1993–1994 jälkeen edustusjoukkue putosi usean vuoden ajaksi mestaruussarjasta, pelaten korkeimmalla sarjatasolla kausina 2003–2004 sekä 2004–2005, mutta pudoten toisen kauden jälkeen takaisin I-divisioonaan. Riento nousi jälleen takaisin SM-sarjaan kaudeksi 2012–2013. Tällä kertaa Riento pelasi korkeimmalla sarjatasolla kolmen kauden ajan, mutta kauden 2014–2015 runkosarjassa viimeiseksi jäänyt joukkue putosi kauden jälkeen jälleen I-divisioonaan.


title: Turun Riento (koripallo)

text: Seuran joukkue Riennon Tiikerit pelaa Pyörätuolikoripallon SM-sarjaa.


title: Rauman rautatieasema

text: Rauman rautatieasema () on -rataosuudella oleva rautatieliikennepaikka.


title: Rauman rautatieasema

text: Rauman keskustan tuntumassa Karjalankadun varrella sijaitseva rautatieasema toimii pelkkänä tavara-asemana, jolta VR Cargo hoitaa Rauman sataman tavaraliikennettä. Asemarakennus on siirtynyt VR-yhtymän haltuun vuonna 1995.


title: Rauman rautatieasema

text: Aseman edustalta kulkee myös junabussien liikenne Rauman ja Kokemäen rautatieaseman välillä. VR:n lipunmyynti asemalla toimi vuoteen 2006 saakka.


title: Rauman rautatieasema

text: Karjalankadulla noin 200 metrin päässä tavara-asemalta sijaitsee Rauman vanha rautatieasema, jonka matkustajaliikenne lakkautettiin vuonna 1988.


title: Uno Aro

text: Uno Wilhelm Aro (9. kesäkuuta 1899 Pohja – 30. lokakuuta 1963) oli suomalainen kuvanveistäjä.


title: Uno Aro

text: Hän aloitti opiskelun Helsingin yliopiston piirustussalissa vuonna 1918 ja jatkoi Helsingin Taideyhdistyksen taidekoulussa vuosina 1922–1923. Vuonna 1928 hän opiskeli Pariisissa Antoine Bourdellen johdolla.


title: Uno Aro

text: Ensimmäisen näyttelynsä Aro piti Tampereella 1922. Hänen julkisia teoksiaan on useilla paikkakunnilla eri puolilla Suomea. Aro oli erikoistunut lapsiaiheisiin veistoksiin, mutta suunnitteli myös useita hautamuistomerkkejä sekä julkisivureliefejä.


title: Uno Aro

text: Uno Aro työskenteli elämänsä aikana myös piirustuksenopettajana, sekä vt. nimismiehenä ja kaupunginviskaalina.


title: Martin Hamrlík

text: Martin Hamrlík (s. 6. toukokuuta 1973 Zlín, Tšekkoslovakia) on tšekkiläinen uransa lopettanut jääkiekkoilija, pelipaikaltaan puolustaja.


title: Martin Hamrlík

text: Hamrlík on synnyinkaupunkinsa seuran HC Zlínin kasvatti ja pelasi ensimmäiset pääsarjaottelunsa sen edustusjoukkueessa silloisen Tšekkoslovakian liigan kaudella 1989–1990. NHL-seura Hartford Whalers varasi hänet toisella kierroksella, minkä jälkeen hän osallistui saman vuoden syksyllä seuran harjoitusleirille saavuttamatta kuitenkaan paikkaa sen NHL-kokoonpanossa. Palattuaan Zlíniin hän ehti pelata vain muutaman ottelun kaudella 1991–1992 ennen kuin joutui sairaalahoitoon borrelioosin vuoksi. Toipuminen taudista kesti kuukausia, eikä hän pystynyt enää pelaamaan tuon kauden aikana.


title: Martin Hamrlík

text: Hamrlík palasi jäille syksyllä 1992 ja aloitti kauden AHL:n Springfield Indiansissa. Hän pelasi kauden aikana myös juniorisarja OHL:n Ottawa 67’sissä. Marraskuussa 1993 Hamrlíkin NHL-pelaajaoikeudet siirtyivät Hartfordilta St. Louis Bluesille, minkä jälkeen hän pelasi kolme kautta IHL:n Peoria Rivermenissä, joka oli vuoteen 1995 asti St. Louisin farmijoukkue. Kaudella 1996–1997 hän pelasi saman liigan Long Beach Ice Dogsissa ja Orlando Solar Bearsissa.


title: Martin Hamrlík

text: Vuonna 1997 Hamrlík palasi viiden muualla pelatun kauden jälkeen HC Zlíniin, jossa pelasi koko loppu-uransa, vuoteen 2013. Hän oli neljällä kaudella Tšekin Extraligan eniten pisteitä tehnyt puolustaja, kausina 1999–2000, 2000–2001, 2003–2004 ja 2008–2009. Kahdella kaudella hän oli myös liigan eniten maaleja tehnyt puolustaja sekä kolmella liigan eniten syöttöpisteitä kerännyt puolustaja. Parhaimmillaan hän teki yhden runkosarjakauden aikana 46 tehopistettä (12+34), mikä tapahtui kaudella 1999–2000. Hamrlík palkittiin Extraligan parhaana puolustajana vuosina 1999 ja 2004, joista jälkimmäisenä oli myös voittamassa ensimmäisen ja ainoan kerran urallaan Tšekin mestaruutta.


title: Martin Hamrlík

text: Hamrlík edusti Tšekkoslovakiaa vuosien 1990 ja 1991 alle 18-vuotiaiden Euroopan-mestaruuskilpailuissa sekä vuoden 1991 alle 20-vuotiaiden maailmanmestaruuskilpailuissa. Hän ei pelannut aikuisten arvokisoissa, mutta edusti Tšekkiä Euro Hockey Tourin otteluissa kaudella 1999–2000.


title: Martin Hamrlík

text: Martin Hamrlík on niin ikään puolustajana jääkiekkoa pelanneen Roman Hamrlíkin isoveli.


title: Vem och vad

text: Vem och vad on henkilöhakuteos merkittävistä suomalaisista. Se on ilmestynyt ruotsinkielisenä Suomessa vuodesta 1920 noin neljän vuoden välein.


title: Vem och vad

text: Teoksen kustantaja on ollut Schildts, nyttemmin Schildts & Söderströms. Vuoteen 1992 otsikkoon kuului kysymysmerkki, sen jälkeen ainoastaan nimiösivulla. Vuosien 2008 ja 2010 laitoksissa oli runsaat 3 800 henkilöartikkelia noin 900 sivulla. Hyvin edustettuina ovat yliopistomaailma ja kulttuurielämä, ja myös poliitikoista on runsaasti artikkeleita. Vähemmän sen sijaan on esimerkiksi viihteen edustajia. Tiedot perustuvat henkilöiden omaan ilmoitukseen. Mukana ei ole sellaisia, jotka eivät ole antaneet itse tietojaan.


title: Vem är det

text: Vem är det, alaotsikko "Svensk biografisk handbok", on henkilöhakuteos, joka on ilmestynyt vuodesta 1912. Vuoteen 2001 sen kustantaja oli Norstedts Förlag. Teoksesta on ilmestynyt vuoteen 2007 mennessä 46 laitosta, yleensä joka toinen vuosi. Julkaisun aloitti Erik Thyselius, joka toimitti sitä kuolemaansa saakka, vuoteen 1924. Vuosikerrasta 46 eli vuodesta 2007 alkaen kirjaa on julkaissut kustantaja Nationalencyklopedin.


title: Hornborgin komitea

text: Hornborgin komitea oli vuoden 1945 aikana toiminut, historiantutkija ja poliitikko Eirik Hornborgin johtama työryhmä, jonka tehtävänä oli tutkia Suomen poliittisen johdon virkatoimet vuosina 1938–1944. Sen työ kytkeytyi niin sanotun "sotasyylliskysymyksen" ratkaisemiseen jatkosodan osalta. Hornborgin komitea keskittyi tarkastelemaan sota-ajan valtiojohdon toimintaa Suomen lainsäädännön näkökulmasta ja löysi mietinnössään huomautettavaa lähinnä muotovirheistä päätöksenteossa. Myöhempi sotasyyllisyyslaki ja sotasyyllisyysoikeudenkäynti sitä vastoin perustuivat näkemykseen, jonka mukaan hyökkäyssodan johtaminen yleensä ja siten myös Suomen johdon politiikka jatkosodan aikana oli kansainvälinen rikos rauhaa vastaan.


title: Hornborgin komitea

text: Sosialistinen eduskuntaryhmä eli ns. kuutoset teki tammikuussa 1945 eduskuntakyselyn niistä poliitikoista, joiden katsoi olleen vastuussa Suomen joutumisesta jatkosotaan. Vastatessaan kyselyyn 31. tammikuuta pääministeri Juho Kusti Paasikivi ilmoitti hallituksen asettavan komitean selvittämään Suomen ulkopolitiikkaa vuodesta 1938 lähtien. Komitea nimitettiin 2. helmikuuta ja sen puheenjohtajaksi valittiin tohtori Eirik Hornborg sekä jäseniksi professorit Robert Brotherus ja Hjalmar Granfelt, lakitieteen kandidaatti Eino Pekkala ja valtiotieteilijä Yrjö Ruutu. Robert Brotherus joutui kuitenkin toukokuussa 1945 jättämään komitean sairauden vuoksi. Hallituksen lähtökohtana oli alun perin ollut, että välirauhansopimuksen 13. artikla tarkoitti varsinaisia sotarikoksia – sodankäynnissä noudatettavien sääntöjen ja tapojen rikkomista – ei poliittista toimintaa. Hallitus oli jo ennen komitean asettamista pyytänyt presidentti K. J. Ståhlbergilta asiantuntijalausunnon, jonka mukaan ketään ei voitu tuomita harjoitetun politiikan sisällöstä, mutta kylläkin arvostella eräiden päätösten muotovirheistä.


title: Hornborgin komitea

text: Hornborgin komitea hankki suullisesti ja kirjallisesti tietoja useilta Suomen poliittiseen ja sotilaalliseen johtoon vuosina 1938–1944 kuuluneilta henkilöiltä. Hornborgilla oli lisäksi henkilökohtaisessa käytössään presidentti Risto Rytin sekä entisten pääministerin Jukka Rangellin, ulkoministerin Henrik Ramsayn ja Suomen Berliinin-lähettilään Toivo Kivimäen muistiinpanot. Asettaessaan komitean hallitus toivoi saavansa työrauhan voidakseen keskittyä lukuisiin välirauhansopimuksen aiheuttamiin ja muihin ajankohtaisiin tehtäviin. Pääministeri Paasikivi antoi kuitenkin ajoittain eduskunnalle ja tiedotusvälineille väliaikatietoja komitean työn edistymisestä.


title: Hornborgin komitea

text: Komitea työskenteli viiden ja puolen kuukauden ajan ja piti 29 kokousta. Komitean 250-sivuisen mietinnön oli pääosin kirjoittanut Hornborg. Se valmistui 12. heinäkuuta ja luovutettiin Paasikiven hallitukselle 17. heinäkuuta. Mietintö salattiin julkisuudelta valvontakomission vaatimuksesta eikä sitä annettu edes kansanedustajille. Kirjailija Yrjö Soini on kiinnittänyt huomiota siihen, että valvontakomission puheenjohtaja kenraalieversti Andrei Ždanov saapui Helsinkiin 14. heinäkuuta juuri mietinnön valmistuttua ja ennen sen luovuttamista valtioneuvostolle. Soini arveli mietinnön pimittämisen johtuneen siitä, että mietinnön alkuosassa käsiteltiin talvisotaa ja sen syttymiseen johtaneita tapahtumia ja tekijöitä sekä Neuvostoliiton Suomeen talvisodan jälkeen kohdistamaa painostusta, joiden palauttamista mieliin ei pidetty sopivana vallitsevassa tilanteessa. Pääministeri Paasikivi ja useimmat muut ministerit kannattivat mietinnön julkistamista, mutta sisäministeri Yrjö Leino vastusti sitä voimakkaasti. Ulkoministerit Carl Enckell ja Reinhold Svento katsoivat mietinnön sisältävän sellaisia asioita, joiden käsittely julkisuudessa ei ollut suotavaa. Hallitus päätti istunnossaan 24. elokuuta 1945, ettei mietintöä julkisteta.


title: Hornborgin komitea

text: Mietinnön viimeisessä luvussa (”Toimenpiteiden laillisuus ja poliittinen tarkoituksenmukaisuus”) esitettiin huomautuksia eräisiin talvisotaa edeltäneisiin neuvotteluihin sekä saksalaisten joukkojen kauttakulkusopimuksen solmimiseen liittyneistä muotoseikoista. Jatkosodan syttymistä pidettiin suoranaisena seurauksena Moskovan rauhansopimuksesta ja saksalaisten kauttakulkusopimuksen solmimisesta loppukesällä 1940. Vuosien 1940–1941 tapahtumien arviointia − erityisesti saksalaisten kauttakulkusopimuksen syntyä – vaikeutti komitean mukaan tuntuvasti se, että presidentti Kyösti Kallio ja entinen ulkoministeri Rolf Witting olivat kuolleet sekä entinen puolustusministeri Rudolf Walden oli vakavasti sairas ja puhekyvytön. Lisäksi Wittingin perikunta oli hävittänyt kaikki Wittingin jälkeensä jättämät paperit. Komitean mielestä Ryti–Ribbentrop-sopimus olisi periaatteessa ollut alistettava eduskunnan käsiteltäväksi, mutta huomautti, että monet sodan aikana tehdyt päätökset olivat syntyneet äärimmäisen vaikeissa tilanteissa eikä toisenlaisten ratkaisujen vaikutuksia pystytty arvioimaan. Erityisen tyytymätön komitea oli sodan aikaiseen sensuuritoimintaan. Komitean jäsenet Eino Pekkala ja Yrjö Ruutu, joiden katsottiin edustaneen SKDL:n näkökantoja, liittivät eriävän mielipiteensä mietinnön useaan kohtaan.


title: Hornborgin komitea

text: Hieman ennen mietinnön valmistumista SKDL:n kansanedustajat Hertta Kuusisen johdolla sekä joukko SDP:n, Maalaisliiton ja Ruotsalaisen Kansanpuolueen kansanedustajia olivat tehneet eduskuntakyselyn, jossa oli nimetty viisi pääsyyllistä jatkosotaan. Elokuun alussa toisen maailmansodan voittajavaltiot Neuvostoliitto, Yhdysvallat, Britannia ja Ranska solmivat Lontoossa sopimuksen, jonka mukaan rikoksista rauhaa vastaan oli rangaistava samalla tavoin kuin perinteisistä sotarikoksista. Samana päivänä valvontakomissio otti ensimmäisen kerran kantaa sotasyyllisyysasiaan, kun komission varapuheenjohtaja Grigori Savonenkov sanoi Suomen muutoin pääosin toteuttaneen välirauhansopimuksen ehdot, mutta viivytelleen sotarikollisia koskevan 13. artiklan toimeenpanoa. Eduskunta hyväksyi lain sotaan syyllisten rankaisemisesta 11. syyskuuta ja sotasyyllisyysoikeudenkäynti kahdeksaa syytettyä vastaan alkoi Helsingin Säätytalossa 15. marraskuuta. Oikeudenkäynti päättyi 21. helmikuuta 1946 presidentti Risto Rytin, entisten pääministerien Edwin Linkomiehen ja Jukka Rangellin, entisten ministerien Antti Kukkosen, Henrik Ramsayn, Tyko Reinikan ja Väinö Tannerin sekä Suomen entisen Berliinin-lähettilään Toivo Kivimäen tuomitsemiseen kuritushuone- ja vankeusrangaistuksiin.


title: HMS Phoebe (F42)

text: HMS Phoebe (viirinumero F42) oli Britannian Kuninkaallisen laivaston Leander-luokan fregatti.


title: HMS Phoebe (F42)

text: Alus tilattiin Vickers Armstrongilta Barrow-in-Furnessista. Sen köli laskettiin 25. heinäkuuta 1963 ja alus laskettiin vesille 19. joulukuuta 1964. Alus valmistui 14. toukokuuta 1966.


title: HMS Phoebe (F42)

text: Alus myytiin 1992.


title: HMS Sirius (F40)

text: HMS Sirius (viirinumero F40) oli Britannian Kuninkaallisen laivaston Leander-luokan fregatti.


title: HMS Sirius (F40)

text: Alus tilattiin Portsmouthin telakalta. Sen köli laskettiin 9. elokuuta 1963 ja alus laskettiin vesille 22. syyskuuta 1964. Alus valmistui 15. kesäkuuta 1966.


title: HMS Sirius (F40)

text: Alus siirrettiin reserviin 1992 ja se upotettiin maalilaivana 1998.


title: Selling My Soul

text: Selling My Soul on Black Sabbath -yhtyeen kappale ja single-julkaisu, joka otettiin vuoden 1998 "Reunion"-live-albumilta. Se on toinen albumin kahdesta uudesta studiokappaleesta. Single oli promojulkaisu. Rumpali Bill Wardin sijasta kappaleen rummutuksen hoitaa rumpukone, koska Wardin nauhoittamaa osuutta pidettiin "epäkelvollisena".


title: Selling My Soul

text: Kappale kertoo "mieleltään järkkyneestä, itsemurhaa hautovasta miehestä, joka maksaa hintaa 'sielunsa myymisestä'". Musiikillisesti kappale kulkee melodisen kitarakuvion myötä keskitempoisesti.


title: Black Mass

text: Black Mass on Black Sabbath -yhtyeen vuonna 1999 julkaistu EP, joka sisältää yhtyeen vuoden 1970 Saksan television "Beat Club" -ohjelman esiintymiset audiona ja PC:llä katsottavana videona.


title: HMS Juno (F52)

text: HMS Juno (viirinumero F52) oli Britannian Kuninkaallisen laivaston Leander-luokan fregatti.


title: HMS Juno (F52)

text: Alus tilattiin John I. Thornycroft and Companyltä Woolstonista. Sen köli laskettiin 16. heinäkuuta 1964 ja alus laskettiin vesille 24. marraskuuta 1965. Alus valmistui 18. heinäkuuta 1967.


title: HMS Juno (F52)

text: Alus siirrettiin koululaivaksi 1985 ja se myytiin romutettavaksi 1995.


title: Esko Hämäläinen

text: Esko Eemeli Hämäläinen (8. elokuuta 1924 Jyväskylä – 19. syyskuuta 1997) oli suomalainen metsänhoitaja, pakinoitsija ja kirjailija.


title: Esko Hämäläinen

text: Hämäläinen pääsi ylioppilaaksi 1945 Jyväskylän lyseosta ja opiskeli metsänhoitajaksi. Hän toimi metsänhoitajana Haapajärvellä 1955–1965, Kuusamossa 1965–1974 ja Pohjanmaan piirikuntakonttorilla vuodesta 1974 alkaen.


title: Esko Hämäläinen

text: Hämäläisen kirjoittamia pakinoita, juttuja ja runoja julkaistiin useissa lehdissä.


title: Irja Hyppönen

text: Irja Marjatta Hyppönen, o. s. "Holopainen" (s. 27. toukokuuta 1922 Viipuri) on suomalainen kirjailija.


title: HMS Danae (F47)

text: HMS Danae (viirinumero F47) oli Britannian Kuninkaallisen laivaston Leander-luokan fregatti.


title: HMS Danae (F47)

text: Alus tilattiin Devonportin telakalta. Sen köli laskettiin 16. joulukuuta 1964 ja alus laskettiin vesille 31. lokakuuta 1965. Alus valmistui 7. syyskuuta 1967.


title: HMS Danae (F47)

text: Alus myytiin 1991 Ecuadorin laivastolle nimellä "BAE Morán Valverde" (FM-02).


title: Kauko Kotivuori

text: Kauko Olavi Kotivuori (s. 31. tammikuuta 1922 Viipuri) on suomalainen kirjailija.


title: Kauko Kotivuori

text: Kotivuori teki käsikirjoituksen Rauni Mollbergin 1972 ohjaamaan tv-elokuvaan Sotaerakko ja muokkasi käsikirjoituksesta myöhemmin romaanin. Sotaerakko kertoo Heikki Klemetti nimisestä metsätyömiehestä joka jää talvisodan alkaessa yksin tiettömälle rajaseudulle kun muut asukkaat evakuoidaan kovassa kiireessä. Metsätöistä palaava Heikki löytää vain tyhjän kylän ja navettaan jääneen karjan. Talven ajan Heikki asuu autiossa talossa, hoitaa karjaa ja kuuntelee kaukaa kuuluvia sodan ääniä. Eräällä hiihtoretkellä pyrkiessään kotirintamalle hän löytää haavoittuneen venäläissotilaan Fedjan ja kiskoo tämän suurin ponnistuksin asunnolleen jossa sotilas tervehtyy. He ystävystyvät mutta sodan loppuvaiheissa ystävyys katkeaa äkillisesti.


title: Kauko Kotivuori

text: Elokuvassa tapahtumat sijoittuvat Pohjois-Karjalaan kun taas romaanissa tapahtumapaikkana on Kainuu.


title: Toivo Marttala

text: Toivo Emanuel Marttala (12. syyskuuta 1922 Lapua – 19. syyskuuta 2010 Keuruu) oli suomalainen helluntalaisliikkeen saarnaaja ja kirjailija.


title: Toivo Marttala

text: Marttalan vanhemmat olivat työmies Jaakko Vihtori Marttala ja Sanna Maria Salomäki. Hän oli naimisissa vuodesta 1947 Rauha Astrid Bluménin kanssa.


title: Toivo Marttala

text: Marttala toimi saarnaajana 18-vuotiaasta alkaen ensin Salossa ja sodan jälkeen Kouvolassa ja Voikkaalla. Hän oli saarnaajana 1956–1974 Pohjois-Karjalassa ja viimeksi vuodesta 1974 Kuopiossa. Eläkkeelle jäätyään hän oli vielä Lehijärvellä raamattuopiston johtajana ja opettajana.


title: Materiaalitiede

text: Materiaalitiede on luonnontieteiden ja insinööritieteiden rajapintaan sijoittuva poikkitieteellinen tutkimusala. Materiaalitiede kattaa kaikki materiaalit, metallit, puolijohteet, polymeerit, keraamit, lasit, biomateriaalit, jne. Materiaalitieteen lähialoja ovat mm. materiaalifysiikka, nanotiede, epäorgaaninen kemia, polymeeriteknologia ja lujuusoppi. Materiaalitiedettä sovelletaan kaikkialla teollisuudessa, mm. elektroniikassa, optiikassa, energiatekniikassa, koneenrakennuksessa, kemiantekniikassa ja lääketieteellisessä tekniikassa.


title: Materiaalitiede

text: Katso myös Materiaalitekniikka


title: Materiaalitiede

text: Alan laajuuden vuoksi tutkimus ja opetus on kuitenkin jakautunut moniksi suppeammiksi suuntauksiksi. Elektroniikan materiaalit käsitteen alla tutkitaan esimerkiksi piikiteiden ja galliumnitridikalvojen kasvatusta, komponenttien toimintaperiaatteita, valmistusta ja luotettavuutta. Biomateriaalitiede tutkii sekä elävää materiaa (kuten solukalvojen tai DNA:n mekaanisia ominaisuuksia), biologista alkuperää olevia materiaaleja (puukuituja ja muita biopolymeerejä), biomimeettisiä materiaaleja (synteettisiä materiaaleja, jotka on valmistettu matkien joko biologisia prosesseja tai rakenteita), ja lääketieteellisiä implantteja (tekoniveliä, keinotekoisia sydänläppiä, hammaspaikkoja). Metallurgia tutkii metallien jalostamiseen liittyviä prosesseja ja metallien ja metalliseosten ominaisuuksia. Metallurgian alalajeja ovat esimerkiksi pyrometallurgia, hydrometallurgia ja jauhemetallurgia.


title: Materiaalitiede

text: Materiaalitiede tutkii aineen fysikaalista rakennetta mm. röntgendiffraktiolla (kiteisyys ja amorfisuus), elektronimikroskopioilla (kidevirheet, kiteisyys, raerajat, erkaumat) ja atomivoimamikroskoopeilla (pinnan rakenne). Kemiallista koostumusta tutkitaan erilaisilla optisilla ja spektroskooppisilla menetelmillä (kuten atomiabsorptio-, röntgenfluoresenssi ja massaspektrometria). Sähköisistä ominaisuuksista tärkeimpiä ovat johtavuus (resistiivisyys), dielektrisyysvakio, energiavyöt, tai suprajohtavuus. Optisista ominaisuuksista mielenkiintoisia ovat mm. transmissio, absorptio, heijastavuus tai kahtaistaittavuus. Materiaalitiede kattaa myös aineen termiset ominaisuudet (lämmönjohtavuus, ominaislämpökapasiteetti, faasimuutoslämpötilat), magneettiset ominaisuudet (paramagneettisuus, ferromagneettisuus, diamagneettisuus), ja mekaaniset ominaisuudet (puristuslujuus, kimmokerroin, kovuus). Mekaanisia ominaisuuksia tutkitaan erilaisilla veto-, puristus- ja taivutuskokeilla.


title: Materiaalitiede

text: Nanomittakaavassa monet aineen ominaisuudet muuttuvat merkittävästi. Jos metallin kiteet ovat nanometrin kokoluokkaa, aineen mekaaniset ominaisuudet usein paranevat, mm. lujuus kasvaa, mutta sähkönjohtavuus heikkenee. Jos metalli muodostuu muutamien satojen tai tuhansien atomien klustereista, näillä on vain joitakin makroskooppisen materiaalin ominaisuuksia, ja esimerkiksi kultaklustereiden sulamispiste on vain muutamia satoja asteita, kun kullan normaali sulamispiste on yli 1000 astetta. Hiilellä on useita allotroppisia muotoja, kuten fullereenit, nanoputket ja grafeeni, ja niiden poikkeuksellisia ominaisuuksia, kuten erittäin suurta sähkön ja lämmönjohtavuutta ja mekaanista lujuutta, tutkitaan lukuisiin sovelluksiin.


title: Materiaalitiede

text: Ohutkalvot ovat muutamasta atomikerroksesta muutamaan mikrometriin paksuisia kalvoja. Niiden ominaisuudet ovat vahvasti kalvon paksuudesta riippuvaisia: mm. resistiivisyys, dielektrisyysvakio ja taitekerroin ovat voimakkaasti paksuuden funktiota. Koska tarvittavat ainemäärät mikrometrin tai nanometrin paksuisissa kalvoissa ovat erittäin pienet, ei kalliiden tai harvinaisten materiaalien (kuten kulta, iridium tai timantti) käyttö ole hintakysymys. Ohutkalvon kasvatus tapahtuu joko fysikaalisilla tai kemiallisilla menetelmillä joko tyhjiössä tai nestefaasissa. Höyrystyksessä kuumasta metallista irtoaa atomeja, jotka kulkeutuvat tyhjiössä pinnoitettavan aineen päälle. Plasmamenetelmissä energeettisten atomien törmäykset irrottavat kohtiosta atomeja, jotka kulkeutuvat tyhjiössä pinnalle kondensoituen siellä kalvoksi. Höyrystys ja plasmamenetelmät tunnetaan yhteisesti fysikaalisina kasvatusmenetelminä (PVD, Physical Vapor Deposition). Kemiallisessa kaasufaasikasvatuksessa (CVD, Chemical Vapor Deposition) kuumat kaasut reagoivat aineen pinnalla muodostaen kalvoa. Atomikerroskasvatuksessa (ALD, Atomic Layer Deposition) käytetään myös kemiallisia pintareaktiota, mutta pulssitettuna, jolloin kalvon paksuus saadaan helposti atomikerroksen paksuudesta ja pulssien lukumäärästä. Ohutkalvoja käytetään mikroelektroniikassa sähköjohtoina ja eristeinä; optiikassa heijastuksenestokerroksina, kemiassa katalyytteinä, ja konepajatekniikassa kulutusta kestävinä pinnoitteina.


title: Materiaalitiede

text: Komposiittimateriaalit ovat kahden erilaisen aineen yhdistelmiä. Komposiitissa molemmat ainesosat säilyvät erillisinä myös lopputuotteessa, toisin kuin seoksissa, joissa aineet sekoittuvat atomitasolla (kuten hiili rautaan teräksessä). Kansanomainen ”lasikuitu” on komposiittimateriaali, jossa epoksihartsia on vahvistettu lasikuiduilla. Uusien lentokoneiden kevyt, mutta luja rakennusmateriaali on samantapaista komposiittia, mutta epoksia on vahvistettu hiilikuiduilla. Staattiselta sähköltä suojautumisessa käytettävä sähköäjohtava kumi on komposiitti jossa kumiin on sekoitettu hiilipölyä, joka tekee materiaalista johtavaa.


title: Materiaalitiede

text: Materiaalien vuorovaikutukset ympäristönsä kanssa muodostavat laajan kentän, jota tutkitaan monien eri sovellusten näkökulmasta. Korroosio on metallisten materiaalien suuri ongelma. Säteilynkestävyys on elintärkeää ydinvoimaloissa. Laivojen pinnan pitäisi estää mikro-organismien kiinnittyminen. Hammaspaikkojen pitää kestää mekaanista rasitusta ja suun bakteerien hyökkäyksiä. Kierrätystekniikka on oleellinen osa materiaalien hallintaa.


title: Materiaalitiede

text: Materiaalitiedettä voi opiskella Aalto-yliopistossa sekä Tampereen teknillisessä yliopistossa (TTY). Aalto-yliopiston Kemiantekniikan korkeakoulussa (http://chem.aalto.fi/fi/for/prospective/). Materiaalitekniikan laitoksella tutkitaan mm. ohutkalvoja ja mikro- ja nanomateriaaleja, magneettisia materiaaleja, materiaalien kierrätystä, metallurgiaa, korroosiota ja komposiittimateriaaleja. Kemian laitoksella tutkitaan materiaaleja mm. energiatekniikan sovelluksiin (polttokennoihin, akkuihin, superkondensaattoreihin). Polymeeriteknologian laboratoriossa tutkitaan mm. polymeerejä lääke- ja solukasvatussovellutuksiin. Puunjalostustekniikan laitoksella tutkitaan mm. nanoselluloosaa ja puun soluseinän rakennetta.


title: Materiaalitiede

text: TTY:llä materiaalitekniikan koulutusohjelmassa voi opiskella metalli-, polymeeri-, keraami-, tekstiili-, ja komposiittimateriaaleja sekä esimerkiksi materiaalikemiaa ja materiaali karakterisointia. TTY:llä tutkimusalueita on mm. materiaalien kuluminen ja pinnoittaminen.


title: Materiaalitiede

text: Lisäksi Aallossa on Sähkötekniikan korkeakoulussa elektroniikan, optiikan ja nanomateriaalien tutkimusta ja opetusta; Aallon Perustieteiden korkeakoulussa on laajaa materiaalifysiikan tutkimusta ja opetusta (mm. hiilen nanomateriaalit, biomimeettiset materiaalit, puolijohdemateriaalit, energiatekniikan materiaalit).


title: Materiaalitiede

text: Helsingin yliopiston kemian laitoksella on laaja materiaalikemian tutkimus, mm. atomikerroskasvatus (ALD). HY:n fysiikan laitoksella tutkitaan materiaalifysiikkaa laajasti sekä laskennallisesti että kokeellisesti, mm. säteilyn vuorovaikutusta aineen kanssa, nanomateriaaleja, biomateriaaleja, sekä kehitetään röntgentutkimus- ja ionisuihkumenetelmiä aineen rakenteen tutkimiseksi.


title: Materiaalitiede

text:
William D. Callister: Materials Science and Engineering
Lindroos, Sulonen, Veistinen: Uudistettu Miekk-ojan metallioppi
Tapio Salmi, Simo Virtanen: Materiaalien mekaniikka


title: Materiaalitiede

text: E. E. Lähteenkorva: Materiaalifysiikka


Lentopallon miesten 1-sarjakausi 2000–2001 pelattiin kahdessa lohkossa. Kummankin lohkon neljä parasta säilyi suoraan 1-sarjassa, joka nousi nyt toiseksi ylimmäksi sarjatasoksi, kun Liigan ja ykkösen väliin luotu Supersarja pelattiin viimeisen kerran. Lohkojen viimeiset putosivat 2-sarjaan, muut joukkueet karsivat paikastaan 1-sarjassa Supersarjan kahden viimeisen ja 2-sarjan lohkovoittajien kanssa.


title: Pentti Kivistö

text: Pentti Eino Johannes Kivistö (s. 11. elokuuta 1922 Lappee) on suomalainen kirjailija.


title: Mäntyluodon vanha rautatieasema

text: Mäntyluodon vanha rautatieasema (lyh. Mn) on -rataosuudella sijaitseva lakkautettu rautatieliikennepaikka. Aseman korvasi vuonna 1984 rakennettu Mäntyluodon uusi asema.


title: Mäntyluodon vanha rautatieasema

text: Se sijaitsee aivan Mäntyluodon sataman tuntumassa ja rakennettiin arkkitehti Bruno Granholmin laatimien tyyppipiirustusten pohjalta vuonna 1900. Rautatieyhteys Porin ja Mäntyluodon välille oli valmistunut vuotta aiemmin. Asemarakennusta laajennettiin vuosina 1912 ja 1915, ja sen läheisyyteen rakennettiin tiilinen kaksipaikkainen veturitalli ja siihen liittynyt vesitorni.


title: Mäntyluodon vanha rautatieasema

text: Mäntyluodon vanhalle asemalle oli henkilöliikennettä aina vuoteen 1953 saakka ja lyhyen aikaa vielä vuonna 1975. Uuden aseman valmistuttua siirtyi vanha asema Porin kaupungin omistukseen.


title: Mäntyluodon vanha rautatieasema

text: Mäntyluodon vanha asema on osa Mäntyluodon luotsi- ja satamaympäristöä, joka kuuluu Museoviraston määrittelemiin Valtakunnallisesti merkittäviin rakennettuihin kulttuuriympäristöihin. Asema-alueella on ollut asemarakennuksen lisäksi muun muassa kolme asuinrakennusta, veturitalli sekä ratavartijan talo. Osa rakennuksista on purettu sataman laajennusten alta, mutta vanhan asemarakennuksen lisäksi on jäljellä veturitalli.


title: Katja Alvik

text: Eva Unelma Vaahtera, kirjailijanimi Katja Alvik (s. 1. syyskuuta 1929 Helsinki) on suomalainen kirjailija.


title: Katja Alvik

text: Alvikin esikoisromaani "Syntisten paratiisi" sijoittui 1920-luvun kieltolakiajan ruotsinkieliseen rannikkokylään pirtun salakuljettajineen. Romaani "Keisarin linnoitus" sijoittui ensimmäisen maailmansodan aikoihin kun venäläiset tekivät linnoitustöitä Helsingin ympäristössä. "Rakkautta ruukin varjossa" on taas 1900-luvun alkuun Finkkelin ruukinkylään sijoittuva rakkaustarina.


title: Antti Kovanen

text: Antti Kovanen (13. heinäkuuta 1929 Vaasa – 2001) oli suomalainen toimittaja ja kirjailija.


title: Antti Kovanen

text: Kovanen liittyi Suomen Kommunistisen puolueen jäseneksi 1950 ja opiskeli Moskovassa NKP:n puoluekoulussa vuodesta 1955 alkaen. Kovanen oli 1950- ja 1960-lukujen vaihteessa Moskovan radion suomenkielisen toimituksen jäsen ja toimi myös Yleisradion ja Kansan Uutisten avustajana. Myöhemmin Kovanen toimi Yleisradion toimittajana Suomessa.


title: Antti Kovanen

text: Kovanen haastatteli 3. heinäkuuta 1961 Suomessa vieraillutta kosmonautti Juri Gagarinia. Hän nousi yhdessä kuvausryhmän kanssa Moskovasta tulleeseen junaan Lahdessa ja teki 10 minuuttia kestäneen haastattelun junan matkatessa Helsinkiin.


title: Antti Kovanen

text: Vuonna 1970 Kovanen julkaisi kirjan "Kommunismin kriisi" jossa hän käsitteli Tšekkoslovakian miehitystä 1968 ja sitä seuranneita puoluepuhdistuksia, Neuvostoliiton ja Kiinan erimielisyyksiä sekä SKP:n sisäisiä erimielisyyksiä. Kirjan julkistamisen seurauksena Kovanen joutui SKP:n taistolaisten lyömäksi, eivätkä myöskään Aarne Saarisen johtamat enemmistökommunistit tukeneet häntä. Kovanen erotettiin SKP:stä vielä samana vuonna. Katkeroituneena hän liittyi myöhemmin SDP:n jäseneksi.


title: Antti Kovanen

text: Vuonna 1976 Kovanen julkaisi omaelämäkerrallisen lapsuus- ja nuoruusvuosiinsa sijoittuvan romaanin "Työläisen kakara".


title: Jean Epstein

text: Jean Epstein (25. maaliskuuta 1897 Varsova - 3. huhtikuuta 1953 Pariisi) oli ranskalainen elokuvaohjaaja, elokuvateoreetikko ja kirjailija. Elokuvaohjaajana Epstein yhdistetään ranskalaisena impressionismina tunnettuun elokuvasuuntaukseen, jonka muita merkittäviä edustajia olivat mm. Louis Delluc, Abel Gance, Germaine Dulac ja Marcel L’Herbier. Elokuvateoreetikkona Epsteinin nimi liitetään erityisesti fotogeenisyyden (photogénie) käsitteeseen.


title: Jean Epstein

text: Epstein syntyi Varsovassa Puolassa ranskanjuutalaisen isän ja puolalaisen äidin perheeseen 1897. Pari vuotta myöhemmin perheeseen syntyi myös tytär Marie Epstein, joka myöhemmin toimi elokuvakäsikirjoittajana, ohjaajana, näyttelijänä ja elokuvien konservoijana Ranskan elokuva-arkistossa. Perheen isän kuoltua tammikuussa 1907 äiti ja lapset muuttivat ensin 1908 Sveitsiin ja sen jälkeen 1914 Lyoniin Ranskaan.


title: Jean Epstein

text: 1916 Epstein aloitti lääketieteen opinnot Lyonissa. Opiskeluaikanaan hän tutustui Auguste Lumièreen ja työskenteli assistenttina Lumièren farmakologisessa laboratoriossa. Epstein oli kuitenkin kinnostunut kuvataiteesta, kirjallisuudesta ja elokuvasta. Joulukuussa 1920 hän perusti Lyonissa Le Promenoir-nimisen lehden, jonka tavoitteena oli avantgarde-taiteen edistäminen. Lehteen kirjoittivat mm. runoilija Blaise Cendrars, Auguste Lumière ja taidemaalari Fernand Léger. 1921 Epstein järjesti Lyonissa taidenäyttelyn, jossa hänen omien piirustustensa ohella oli esillä mm.Légerin, arkkitehti Le Corbusierin ja saksalaisten ekspressionistien teoksia.


title: Jean Epstein

text: Cendrarsin tukemana Epstein julkaisi vuonna 1921 modernia runoutta käsittelevän teoksen La Poèsie d’aujourd’hui, un nouvel état d’intelligence (”Nykypäivän runous, uusi älyn muoto”). Tätä seurasi jo samana vuonna elokuvaa käsittelevä essee- ja runoteos Bonjour Cinéma (”Huomenta elokuva”) ja vuonna 1922 uudenlaista runollis-filosofista ajattelutapaa kehittelevä teos La Lyrosophie (”Lyrosofia”). 1920-luvun aikana Epstein julkaisi myös lukuisia artikkeleita elokuvalehdissä, Vuonna 1926 ilmestyi hänen toinen 1920-luvun elokuvakirjansa Le Cinématographe vu d’Etna (”Elokuva Etnalta nähtynä”).


title: Jean Epstein

text: Epsteinin ura elokuvantekijänä alkoi pian hänen ensimmäisten kirjallisten julkaisujensa jälkeen. Merkittävänä apuna olivat Epsteinin kustantamon La Sirènen johtaja, aiemmin Film d’Art-elokuvayhtiön perustanut Paul Lafitte sekä kustantamossa työskentelevä Jean Benoît-Lévy. Lafitten avulla Epstein pääsi avustajaksi Louis Dellucin ohjaamaan elokuvaan Le Tonnerre. Samassa yhteydessä Epstein muutti Pariisiin kesällä 1921. Vuonna 1922 hän ohjasi Benoît-Lévyn kanssa Louis Pasteuria käsittelevän dokumenttielokuvan Pasteur.


title: Jean Epstein

text: Tämän jälkeen Epsteinin ura elokuvaohjaajana eteni nopeasti. Vuonna 1923 hän ohjasi Pathé-yhtiölle kolme fiktioelokuvaa (Coeur fidèle, La Belle nivernaise,L’Auberge Rouge,) sekä yhden lyhyen dokumentin (Etna-vuoren purkauksesta kertovan elokuvan La Montagne infidèle). Coeur fidèlessä esiintyi myös hänen sisarensa Marie Epstein, joka oli elokuvan toinen käsikirjoittaja ja käsikirjoitti myös joitain myöhempiä Epsteinin elokuvia.


title: Jean Epstein

text: Pathélta Epstein siirtyi venäläisten emigranttien perustamaan Les Films Albatros -yhtiöön, jolle Epstein vuosina 1924–1925 ohjasi elokuvat Le Lion des Mogols (1924), L’Affiche (1924) , Le Double Amour (1925) ja Les Aventures de Robert Macaire (1925).


title: Jean Epstein

text: Tämän jälkeen Epstein perusti oman tuotantoyhtion nimeltä Les Films Jean Epstein, jonka puitteissa hän teki elokuvat Mauprat (1926), Six et demi onze (1927), La Glace a trois faces (1927) ja La Chute de la maison Usher (1928).


title: Jean Epstein

text: 1930-luvulla Epstein ohjasi monen tyyppisiä elokuvia lyhyistä dokumenteista romaanifilmatisointeihin. Jälkimmäisiä edustavat mm. L’Homme à Hispano (1933), La châtelaine du Liban (1934) ja La femme du bout du monde (1938). 1930-luvun taitteessa Epstein kiinnostui Bretagnen saaristosta ja ohjasi useita Bretagnen edustan saarille sijoittuvia dokumentaarisia ja puolidokumentaarisia elokuvia, kuten Finis Terrae (1929), Mor Vran (1931), L’Or des mers (1932) ja Chanson d’Armor (1934); viimeksimainittu oli ensimmäinen bretoninkielinen elokuva. Natsimiehityksen aikaan juutalainen Epstein joutui piilottelemaan eikä voinut työskennellä. Sodan jälkeen Epstein palasi Bretagneen vielä viimeisissä elokuvissaan Le Tempestaire (1947) ja Les Feux de la mer (1948). Vuonna 1992 Bretagnen edustalla olevalle Ouessantin saarelle avattiin Epsteinin nimeä kantava elokuvateatteri Salle Jean Epstein. Se sijaitsee saarella olevan Créac’hin majakan yhteydessä.


title: Jean Epstein

text: Epstein julkaisi sodan jälkeen myös teokset L'Intelligence d'une machine (“Koneen äly”, 1946) ja Le Cinéma du diable.(“Paholaisen elokuva”, 1947), joissa hän kehittelee ajatusta elokuvasta filosofisen ajattelun välineenä.


title: Jean Epstein

text: Epstein kuoli vuonna 1953 aivoverenvuotoon.


title: Kaitselmuksesta

text: Kaitselmuksesta () on Seneca nuoremman kirjoittama lyhyt tutkielma, joka käsittelee nimensä mukaisesti kaitselmusta, jumalallista johdatusta. Seneca kirjoitti teoksen elämänsä loppupuolella, noin vuonna 63–64.


title: Kaitselmuksesta

text: Teoksen koko nimi on "Dialogorum Liber I ad Lucilium quare aliqua incommoda bonis viris accidant, cum providentia sit. De providentia" (”Dialogit, yksi kirja, Luciliukselle: Miksi hyville ihmisille sattuu yhtä ja toista vastoinkäymistä, vaikka on olemassa kaitselmus. Kaitselmuksesta”).


title: Kaitselmuksesta

text: Senecan teos on muodoltaan eräänlainen dialogi eli keskustelu, jossa Seneca käy läpi ystävänsä Luciliuksen kysymyksiä. Se koostuu kuudesta lyhyehköstä luvusta. Senecan tavoitteena teoksessaan oli sovittaa stoalaiseen filosofiaan sisältynyt ajatus jumalallisesta kaitselmuksesta yhteen sen kanssa, että maailmassa on pahaa. Näin hän käsitteli tavallaan niin kutsuttua pahan ongelmaa tai ainakin osaa siitä.


title: Kaitselmuksesta

text: Seneca aloittaa Luciliuksen kysymyksellä siitä, miksi myös hyvät miehet voivat kohdata elämässään vastoinkäymisiä ja epäonnea. Kuinka tämä sopii yhteen sen kanssa, että kaitselmuksen määräämän maailmanjärjestyksen tulisi olla hyvä?


title: Kaitselmuksesta

text: Seneca vastaa Luciliukselle stoalaisesta näkökulmasta. Hän kuvaa ensin sitä, kuinka koko kaikkeus selvästi on kaitselmuksen ohjaama, mutta sanoo olevan tarpeetonta jatkaa aiheesta enemmän, koska Lucilius jo hyväksyy kaitselmuksen olemassaolon. Luciliuksen varsinaiseen kysymykseen Seneca vastaa, että hyville miehille (viisaille) ei voi tapahtua mitään, mikä olisi todella pahaa, koska vastakohdat eivät voi sekoittua toisiinsa. Vastoinkäymisiltä vaikuttavat asiat ovat todellisuudessa keinoja, joilla viisas voi kehittää hyveitään ja tulla entistä vahvemmaksi.


title: Kaitselmuksesta

text: Seneca käyttää todistellessaan analogioita ja esimerkkejä lääketieteestä, kilpataisteluista, sodankäynnistä, koulutuksesta ja Rooman historiasta. Esimerkiksi lääketieteessä suoritetaan joskus epämiellyttäviä hoitoja, joiden tarkoituksena kuitenkin on potilaan parantaminen. Sodanjohtajaa valitsee parhaat miehensä kovimpiin koitoksiin, opettaja taas antaa syvintä opetusta juuri parhaille oppilaille. Historia taas osoittaa, että kohtalo valitsee yleensä kaikkein parhaimmat ja lujimmat ihmiset (kuten Cato nuoremman) koetellakseen näitä onnettomuuksilla. Samoin elämän vastoinkäymisissä on kyse vain siitä, että ”jumala on nähnyt meidät ansiokkaiksi koetellakseen meissä, kuinka paljon inhimillinen luonto jaksaa kestää”.


title: Kaitselmuksesta

text: Seneca selittää, että todella viisas ei koskaan antaudu vastoinkäymisten edessä vaan kulkee niiden läpi, ja vaikka hänet lyötäisiinkin, hän jatkaisi taistelua polvillaan. Viisas ymmärtää kohtalon ja siihen liittyvän suunnitelman, ja näin hänellä ei ole mitään pelättävää tulevaisuuden suhteen. Hän ei myöskään toivo mitään, koska hänelle on jo kaikki – hänen oma hyvä käytöksensä. Seneca kehottaa Luciliusta noudattamaan kyynikkofilosofi Demetrios Sunionilaisen esimerkkiä siinä, ettei tämä pitänyt mitään omanaan vaan lainana jumalilta. Johtopäätös on näin se, että hyville ihmisille ei todellisuudessa tapahdu mitään pahaa. Täytyy vain ymmärtää, mitä ”paha” tarkoittaa: viisaalle pahaa olisivat pahat ajatukset, rikoksiin syyllistyminen tai rahan ja maineen tavoittelu. Viisaalla on jo kaikki mahdollinen hyvä.


title: Kaitselmuksesta

text: Teos päättyy itsemurhaa koskeviin mietiskelyihin: jos ihminen ei tahdo taistella kärsimyksiä vastaan kuvatulla tavalla, hän voi aina paeta. Kuolema on tehty ihmisille helpoksi.


title: Alaska (kanirotu)

text: Alaska on Saksasta peräisin oleva kanirotu. Se on keskikokoinen, ja väriltään musta. Alaskan ihannepaino on noin 3,0-3,7 kilogrammaa.


title: Categoriae decem

text: Categoriae decem ("Kymmenen kategoriaa") eli "Paraphrasis Themistiana" on keskiaikainen latinankielinen yhteenveto Aristoteleen teoksesta "Kategoriat". Se käsittelee nimensä mukaisesti Aristoteleen kymmentä kategoriaa. Teos oli varhaiskeskiajalla keskeisiä logiikan alan lähteitä.


title: Categoriae decem

text: "Categoriae decem" on mahdollisesti peräisin 300-luvulta. Teos laitettiin perinteisesti Augustinuksen nimiin, mutta nykyään sitä ei pidetä enää tämän kirjoittamana. Tätä perua kirjoittajaan viitataan kuitenkin usein nimellä Pseudo-Augustinus. Nimitys "Paraphrasis Themistiana" puolestaan viittaa siihen, että teos on laitettu myös Themistioksen nimiin. Teos on luonteeltaan uusplatonilainen.


title: Categoriae decem

text: Teos on säilynyt, koska sitä luettiin laajalti varhaiskeskiajalla. 700-luvulta alkaen se toimi yhtenä keskeisimmistä logiikan opetuksen teksteistä keskiaikaisessa Euroopassa. Teosta pidettiin usein Aristoteleen teoksen kokonaisena käännöksenä, ennemmin kuin tiivistelmänä. Teos oli merkittävä, koska se oli herättämässä uutta kiinnostusta logiikan alan tutkimukseen varhaiskeskiajan Euroopassa. Tämä kehitys vaikuttaa saaneen alkunsa Kaarle Suuren hovissa: siellä toimineelta Alkuinilta voidaan löytää varhaisimmat viittaukset teoksen käyttöön, ja hän vaikuttaa saattaneen teoksen laajempaan käyttöön frankkien valtakunnassa. Hän hyödynsi teosta erityisesti omassa teoksessaan "De Dialectica". Teoksesta saivat vaikutteita myös mm. Fredegisius Toursilainen ja Johannes Scotus Eriugena. Heiricus Auxerrelainen kirjoitti teokseen glossia.


title: Categoriae decem

text: 1000-luvulta alkaen teoksen kaltaisten uusplatonilaisten tekstien merkitys väheni ja ne korvasi aristoteelisempi lähestymistapa, kun Aristoteleen alkuperäisten teosten latinankielisiä käännöksiä alkoi tulla saataville läntisessä Euroopassa.


title: Jumbo (myymälä)

text: Jumbo on alankomaalainen supermarketketju. Se on osa yksityisessä omistuksessa olevaa Van Eerd Groupia. Van Eerd oli alun perin tukkumyymäläketju, jonka ensimmäinen myymälä oli avattu vuonna 1921. Vuonna 1983 Van Eerd perusti "Jumbo Supermarkten"-supermarketketjun.


title: Jumbo (myymälä)

text: Nykyään Jumbo on yksi Alankomaiden nopeiten kasvavimmista supermarketketjuista, sillä sen markkinaosuus kasvaa vuosi vuodelta 50 prosentilla. Yritys työllistää yhteensä 10 000 ihmistä ja huhtikuussa 2006 Jumbolla oli yhteensä 53 yrityksen omaa sekä 24 franchise-yrittäjän myymälää.


title: Debenhams

text: Debenhams on vuonna 1778 perustettu brittiläinen tavarataloketju.


title: Debenhams

text: Debenhamsilla on Yhdistyneessä kuningaskunnassa ja Irlannissa 153 tavarataloa. Lisäksi ketjulla on yhteensä 69 myymälää 24 muussa maassa.


title: Uimahypyt kesäolympialaisissa 2008 – miesten 3 metrin ponnahduslauta

text: Miesten 3 metrin ponnahduslautakilpailu käytiin 18. – 19. elokuuta Pekingin kansallisessa vesiurheilukeskuksessa. Kilpailijoita oli yhteensä 29.


text: Karsinnoissa kilpailijat hyppäsivät kuusi hyppyä ja 18 parasta pääsi välierään.


text:
Kilpailijat hyppäsivät kuusi hyppyä ja 12 parasta pääsi loppukilpailuun.
Kilpailijat hyppäsivät kukin kuusi hyppyä.


title: Yrjönkatu (Pori)

text: Yrjönkatu on noin kilometrin pituinen katu Porin keskustassa. Sen keskiosaa kutsutaan yleisesti myös nimellä "Kävelykatu".


title: Yrjönkatu (Pori)

text: Yrjönkatu kulkee keskustan ruutukaava-alueen halki. Se alkaa Porin linja-autoaseman edustalla olevalta Keskusaukiolta, päättyen Kokemäenjoen Etelärannassa joen ylittävälle Porinsillalle.


title: Yrjönkatu (Pori)

text: Yrjönkatu on keskustan tärkein liikekatu. Sen varrella sijaitsee kauppakeskuksia, tavara- ja liiketaloja, pankkeja, ravintoloita, virastoja sekä muun muassa Porin kauppatori. Noin 450 metrin pituinen osuus Yrjönkadun keskivaiheilla on kävelykatuna.


title: Yrjönkatu (Pori)

text: Yrjönkatu syntyi vuonna 1852, jolloin Turun ja Porin läänin lääninarkkitehti G. T. von Chiewitz laati tulipalossa tuhoutuneelle kaupungille uuden asemakaavan. Kadusta tuli yksi ruutukaava-alueen kahdeksasta pohjois-eteläsuunnassa kulkevasta kadusta.


title: Yrjönkatu (Pori)

text: Sen alkuperäiseksi nimeksi oli merkitty "Georgs gatan", roomalaisen marttyyrin Pyhän Yrjön mukaan. Hänen mukaansa on Venäjän vallan aikana nimetty myös muita katuja Suomen eri kaupungeissa.


title: Yrjönkatu (Pori)

text: Valtatie 8 kulki Porin keskustan läpi Yrjönkatua pitkin aina vuoteen 1974 saakka. Linnansillan valmistuttua valtatien liikenne siirtyi kahden korttelin verran idemmäksi "Vähälinnankadulle".


title: Yrjönkatu (Pori)

text:
Yrjönkadun keskiosa muutettiin kävelykaduksi vuonna 1977.
Kysessä oli Suomen ensimmäinen asemakaavassa vahvistettu kävelykatu.


title: Yrjönkatu (Pori)

text: Yrjönkadun keskiosa kävelykadun varrella on Porin halutuinta ja kalleinta liiketilaa. Siellä sijaitsevat muun muassa kauppakeskukset Teljäntori ja IsoKarhu sekä Porin kauppatori ja kauppahalli. Tavarataloista Yrjönkadulla toimivat Anttila ja Sokos. Kävelykadulla on myös useiden valtakunnallisten ketjujen myymälöitä.


title: Yrjönkatu (Pori)

text: Kävelykatuosuuden alkupäässä sijaitsee arkkitehtuurisesti merkittävä kauppakeskus BePOP. Lisäksi kävelykadulla on Promenadikeskus, joka on vuonna 1999 avattu konsertti- ja elokuvakeskus.


title: Yrjönkatu (Pori)

text:
Kävelykadun jälkeisellä kauppatorin pohjoispuolisella osuudella on useita pieniä kivijalkamyymälöitä sekä vuonna 1967 valmistunut "Porin postitalo". Kauppatorin pohjoispuolella oleva osuus on päällystetty mukulakivillä.
Aivan Yrjönkadun loppupäässä Kokemäenjoen rannassa sijaitsee vuodelta 1863 oleva uusgotiikkaa edustava Keski-Porin kirkko puistoineen.


title: Yrjönkatu (Pori)

text: Kadun länsipuolen viimeinen kortteli ennen jokirantaa kuuluu arvokkaaseen 1800-luvulla rakennettuun Kivi-Porin alueeseen. Muutoin kadun rakennuskanta on muutamaa poikkeusta lukuun ottamatta peräisin 1950–1980-luvuilta. Yhtään vanhaan kaupunkikeskustaan kuulunutta puutaloa ei ole enää jäljellä.


title: Yrjönkatu (Pori)

text: Yrjönkadun ja Itäpuiston risteyksessä sijaitsee Eetu Salinin mukaan "Eetunaukioksi" nimetty tapahtuma-aukio, jossa on muun muassa katukahviloita sekä esiintymislava.


title: 3-metyylifentanyyli

text: 3-metyylifentanyyli (3-MF, mefentanyyli) on opioidi ja fentanyyli-johdannainen. Se on yksi voimakkaimmista laittomasti myydyistä huumeista, se on noin 400–6000 kertaa morfiinia voimakkaampaa isomeeristä riippuen.


title: 3-metyylifentanyyli

text: 3-metyylifentanyyli löydettiin ensi kerran 1974 ja ilmaantui nopeasti katukauppaan laittomasti tuotettuna α-metyylifentanyylin korvikkeena. Pian huomattiin 3-metyylifentanyylin olevan huomattavasti α-metyylifentanyylia (20-2000 × morfiini) vahvempaa ja niin muodoin myös vaarallisempaa. Aineita myytiin nimellä "China White".


title: 3-metyylifentanyyli

text: 3-metyylifentanyyliä myytiin pimeillä markkinoilla vain lyhyen aikaa 1984–1985; sen suunnaton teho teki sen houkuttavaksi tuotteeksi, koska raseeminen 3-MF on 10–15 kertaa fentanyyliä vahvempaa; yhdestä grammasta 3-metyylifentanyyliä sai tuhansia käyttöannoksia laimennettunakin. 3-MF on sen jälkeen ilmaantunut eri puolilla maailmaa . Se on aiheuttanut 2000-luvulla useita kuolemantapauksia Suomessa.


title: 3-metyylifentanyyli

text: Voimakkaampiakin fentanyylin johdannaisia on löydetty, kuten karfentaniili ja Beeta-hydroksi-3-metyylifentanyyli, mutta niitä on vaikeampi valmistaa ja ne eivät ole löytäneet tietään katukauppaan.


title: 3-metyylifentanyyli

text: 3-metyylifentanyyli vaikuttaa samoin kuin fentanyyli, mutta se sitoutuu myy-reseptoriin tehokkaammin. Koska fentanyylin tiedetään aiheuttaneen kuolemia viihdekäytössä, tämä vaara on sitäkin suurempi 3-metyylifentanyylillä. Sen sivuvaikutuksia ovat kutina, pahoinvointi sekä hengityksen lamaantuminen, mikä on hengenvaarallinen tila.


title: 3-metyylifentanyyli

text: Vasta-aineena käytetään naloksonia tai naltreksonia.


title: Karvasvalmuska

text: Karvasvalmuska ("Leucopaxillus gentianeus") on jalomalikoihin kuuluva sieni. Sen lakki voi kasvaa jopa 15 cm leveäksi ja on pinnaltaan kuiva ja samettimainen. Väriltään se on punaruskea. Jalka voi olla korkeimmillaan 8 cm pitkä. Heltat ovat valkoiset ja tiheässä. Ikääntyneissä yksilöissä heltat tulevat pilkukkaiksi. Haju on jauhomainen ja maku on erittäin karvas.Kasvaa havumetsissä vanhojen kuusten läheisyydessä. Käyttökelvoton pahan makunsa takia. [1]


title: Baby Alice

text: Baby Alice on ruotsalainen eurodance-yhtye. Yhtyeen jäseninä toimivat Tim Åström, Andrew Smith, ja laulaja Natalie Granath.


title: Jane Tuovinen

text: Jane Tuovinen (25. syyskuuta 1937 Tampere – 29. elokuuta 2012 Helsinki) oli suomalainen tietokirjailija. Tuovinen kirjoitti erityisesti terveysaiheista.


title: Jane Tuovinen

text: Tuovinen suoritti sosionomin tutkinnon Yhteiskunnallisessa korkeakoulussa. Kiinnostus terveysaiheisiin heräsi omasta sairastumisesta MS-tautiin. Hän pyrki vaikuttamaan yhteiskunnan päätöksentekoon niin kirjoittamalla kuin MS-liiton jäsenenä ja järjestöaktiivinakin. Hän oli myös perustamassa vuonna 1993 Suomen eutanasiayhdistys Exitus ry:tä, jonka puheenjohtajana ja myöhemmin sihteerinä hän toimi. Pyörätuolin käyttö 20 viime vuotena ei rajoittanut hänen toimintaansa.


title: Winner Anacona

text: Winner Andrew Anacona Gómez (s. 11. elokuuta 1988) on kolumbialainen maantiepyöräilijä, joka on kilpaillut myös ratapyöräilyssä. Hän aloitti ammattilaisuransa Lampre-joukkueessa 2012, ja siirtyi Movistar Teamiin 2015.


title: Winner Anacona

text: Anacona saavutti junioreiden Pan-Amerikan mestaruuskilpailuissa 2006 ratapyöräilyssä hopeaa joukkuetakaa-ajossa ja pronssia henkilökohtaisessa takaa-ajossa sekä maantiepyöräilyssä hopeaa maantieajossa. Hän voitti samana vuonna junioreiden Kolumbian-mestaruuden maantieajossa sekä ratapyöräilyn takaa-ajossa ja pisteajossa.


title: Winner Anacona

text: Anacona voitti Trofeo Matteotti -kilpailun alle 23-vuotiaiden sarjan 2010. Seuraavana vuonna hän voitti nuorten Italian ympäriajoksi kutsutun Baby Giron viidennen etapin ja sijoittui kokonaiskilpailussa toiseksi. Hän sijoittui 19:nneksi Espanjan ympäriajossa 2012. Hän voitti yhdeksännen etapin Espanjan ympäriajossa 2014 ja oli kolmas 18. etapilla Ranskan ympäriajossa 2015.


title: Fosforipentafluoridi

text: Fosforipentafluoridi (PF) on fosforin ja fluorin muodostama epäorgaaninen molekyyliyhdiste.


title: Fosforipentafluoridi

text: Fosforipentaluoridi on huoneenlämpötilassa väritön ja epämiellyttävän hajuinen kaasu. Se reagoi veden kanssa hydrolysoituen ensin fosforyylifluoridiksi, joka hajoaa edelleen fluorifosforihapoiksi ja fosforihapoksi sekä vetyfluoridiksi. Yhdiste on Lewis-happo eli se kykenee vastaanottamaan elektroniparin. Se muodostaa komplekseja Lewis-emästen, kuten amiinien, eettereiden, sulfoksidien ja nitriilien ja fluoridi-ionin kanssa. Rakenteeltaan fosforipentafluoridi on trigonaalinen bipyramidi.


title: Fosforipentafluoridi

text: Tyypillisin tapa valmistaa fosforipentafluoridia on fosforipentakloridin fluoraus käyttäen arseenitrifluoridia, kalsiumfluoridia, vetyfluoridia, lyijyfluoridia, antimonitrifluoridia tai hopeafluoridia.


title: Fosforipentafluoridi

text: Muita tapoja valmistaa yhdistettä ovat fosforipentoksidin tai fosforihapon ja alkali- tai maa-alkalimetallifluoridin, fosforyylifluoridin ja vetyfluoridin tai rikkiheksafluoridin ja fosforitrifluoridin välisellä reaktiolla.


title: Fosforipentafluoridi

text: Fosforipentafluoridin käyttö on melko vähäistä. Sitä voidaan käyttää mietona fluorauskemikaalina tai katalyyttinä polymerointireaktioissa tai fosforin lähteenä puolijohteita valmistettaessa.


title: Mika Riutto

text: Mika Riutto (s. 2. syyskuuta 1973 Lahti) on suomalainen entinen jalkapalloilija. Hän oli pelipaikaltaan hyökkäävä keskikenttäpelaaja.


title: Mika Riutto

text: Riutto pelasi Lahden Reippaassa viisi Veikkausliigan ottelua kaudella 1991. Kaudella 1994 hän voitti 15 maalillaan Ykkösen maalikuninkuuden.


title: Mika Riutto

text: Riutto toimii Suomen Palloliiton Helsingin piirin valmennuspäällikkönä ja valmentaa Järvenpään Palloseuran junioreita. Hän on käynyt Jalkapallovalmentajakoulun.


title: Jeff Glass

text: Jeff Glass (s. 19. marraskuuta 1985 Calgary, Alberta, Kanada) on kanadalainen jääkiekkomaalivahti, joka pelaa Chicago Blackhawksin organisaatiossa. Hän pelaa pääosin sen farmijoukkue Rockford IceHogsissa.


title: Jeff Glass

text: Ennen ammattilaisuraansa Glass pelasi yhden kauden AJHL:n Crowsnest Pass Timberwolvesissa sekä kolme kautta WHL:n Kootenay Icessa. Hänet palkittiin vuonna 2005, viimeisen juniorikautensa jälkeen sekä WHL:n että juniorisarjojen kattojärjestö CHL:n parhaan maalivahdin palkinnoilla (Del Wilson Trophy ja CHL Goaltender of the Year), minkä lisäksi hänet nimettiin molempien tähdistökentällisiin. Hän pelasi viimeisellä WHL-kaudellaan 51 runkosarjaottelua ja saavutti päästettyjen maalien keskiarvon 1,76 sekä torjuntaprosentin 93,2, jotka molemmat ovat Kootenayn seuraennätyksiä.


title: Jeff Glass

text: Syyskuussa 2005 Glass teki kolmivuotisen tulokassopimuksen hänet kolmannella kierroksella varanneen NHL-seura Ottawa Senatorsin kanssa. Hän pelasi ensimmäisellä ammattilaiskaudellaan kuusi ottelua Ottawan AHL-farmijoukkueessa Binghamton Senatorsissa sekä 39 runkosarja- ja kolme pudotuspeliottelua ECHL:n Charlotte Checkersissä. Vuodesta 2006 alkaen hän pelasi kolme kautta vakituisesti AHL:ssä saamatta kuitenkaan näytönpaikkaa NHL:ssä.


title: Jeff Glass

text: Vuosina 2009–2012 Glass pelasi kazakstanilaisseura Barys Astanassa KHL:ssä. Kaudella 2009–2010 hän oli joukkueensa eniten otteluita pelannut maalivahti ennen Aleksei Kuznetsovia, kausilla 2010–2011 ja 2011–2012 puolestaan toiseksi eniten otteluita pelannut Vitali Jeremejevin jälkeen. Kaudeksi 2012–2013 hän teki sopimuksen samassa liigassa pelaavan venäläisseura Sibir Novosibirskin kanssa. Hän oli tuolla kaudella joukkueensa ykkösmaalivahti ja sai runkosarjassa torjuntaprosentikseen 93,3 sekä päästettyjen maalien keskiarvokseen 2,02, molemmat ammattilaisuransa parhaita lukemia.